
SLAVKO DIKLIĆ: TRI PJESME 

ŽEĐAMO ZVUKOVA. 


D rhti soba i čeka je. Šapću stvari: 

»Hoće Ii doći mala, dražesna Elvira, 
Da rukom b'jelom sa mrkog klavira 
Izvije zvuke slatkoga Chopina, 

Hoće li doći lijepa i snena?« 

Crveni se oganj u kaminu žari, 

Okolinu tješi: »0, ona će doći 
I razliti zvuke u toj tihoj noći 
Sve se smiješi. Soba moli: »Prolij zvuke 
Sa svojeg klavira«.^— I došla je ona 

Ispod njene ruke 

Prosuše se zvuci ko glas svetih zvona ... 


0, kakov je tajac! Kako drhte sjene! 
Znam: kad akord zadnji zajaukne tiho , 

I sobom se svijetlom kad razvuče tama, 
Elvira će ostat zamišljena, sama 
Misleći u sebi: »Nije ćuo niko; 

Sve je pusto, tiho; nikog osim meiie.« 

I nagnut će glavu na rub od klavira. 
Varate se mala, lijepa Elvira: 

Noć je tako tiha! Ja i moja sjena 
slušasmo te zvuke. I molimo; »Dajte 

Notturno Chopina 

Vašom b'jelom rukom opet zasvirajte!« 


ČEŽNJA ZA VJEČNOŠĆU, 

D ogaraju čežnje u sv’jetlim očima. 

Prebijena harfa proli zadnje zvuke 
Zrakom. To je bila arija stradanja i muke. 

Gola miso luta zvjezdanim noćima. 

Noći, noći, svijetla noći, ćarobnice tame 
Meke kao baršun, teške kao svila, 

Kad će b'jela svjetlost sasuti se na me 
Vječnog Muka genij sklopit svoja krila; 

Pronijet me u bezdan vječnih prostora? 
Čežnje tiho šušte, nade gluho šapću: 

»Tiše, tiše, nit se njiše, doskora će, doskora!.,.« 
— Nad usnulim gradom već gavrani grakću- 


SAN O BIJELOJ RUŽI. 


U snih noćas, draga, sanak čudesan: 

Da sam našo negdje vrutak vječne mladosti; 
Da sam sreo smiješak vječne radosti; 

Na raskršću da sam našo zapis udesan. 


Ko zastava slavna zrakom zaleprši; 

Tvoje ruke mole, tvoje oči gore !. .. 
Dahću ati, zemlja jeca. Sve se krši. 
Cvijet ja b'jeli hoću! — Bl'jedi traci zore 


Staza kuda idem žalošću je osuta. 

U daljini slutim čudan cvijet cvate ,,. 
Ja pohvatah divlje, razigrane ate 
Hoću da ga berem! Tvoja kosa prosuta 


Prokljuvaše stakla, a u mome vrtu 
Velika i krupna b’jela ruža cvate; 

Digoh se i sretan ja je ubrah za te 
Okitih ti prozor. Nade li je svježu ili strtu? 

Godina I, 


LUDA 

Napisao LOVRO DOJMI pl. DELUPIS, 


ROBUDI se, protare si oči i pogleda na- 
okolo po pustoj kolibi. Bilo je još 
tamno, »He, he ,., promrmlja, — ima 
još vremena«, pa se opet svali na tle 
i zaklopi oči. Iz pukotina je na ziđu prodirao vje~ 
tar i od vremena do vremena udarile bi po kame¬ 
nitim pločama na krovu kaplje kiše. Osjeti neko 
ugodno čuvstvo pri srcu i sjeti se ko u snu dje¬ 
tinjstva. Uskrsnu mu pred očima lik starice majke, 
uvijek zgrbljene s onim njenim nagrcšpanim dobrim 
licem, obavijenim crnom maramom, O, kako je 
ona uvijek nekako tiha, mirna bila! Nikad da bi 
se čula riječ s njezinih ustiju. I kad bi se otac pijan 
vraćao u noći kući i galamio, derao se na nju, ona 
je tiho sjedjela do prozora i šutjela, šutjela, a on 
je sav drhtao u krevetu od straha, da je ne stane 
lupati ko obično, 

— »Bjež, stara babo, bjež ,,. lezi, nevoljo!« ,,, 

Približio bi joj se pijanim kretnjama, uhvatio je 

za rame i gurnuo od prozora u kut, — Marama bi 
joj spala s lica, i ona ostala s raščupanom, sijedom 
kosom . ,, A on je sav drhtao, htio da viče, da 
zove koga .., Majko moja .,, majko! Htio je opet 
da skoči s kreveta, pa da ode majci, da joj se baci 
pred noge i ljubi skute: »Majko moja... ne plači, 
ne , ,, ja sam, ja .,.« Ali šutio je, skrivao se pod 
pokrivačem, srce mu se kamenilo, pluća jedva di- 
sala. A otac bi pobjesnio od njena mira i derao 
se, drečio ko kakva zvijer, 

— »Ha, ha ... alaj si lijepa — stara baba!« 

Bože moj, kakva je to majka bila,,, Misli za- 

ploviše u prošlost, i on se sjeti dana, kad bi ona 
rano ujutro prišla k njemu i zvala ga od sna. 

— »Sinko ,., sinko, ustani ... na školu!« 

On bi se hitro bez riječi digao i stao oblačiti, 
a čim bi ona pošla van da muze koze, on bi se brže 
bolje opet svalio na postelju, da se još jedamput 
protegne i uživa ono par slatkih časova sna u jutro, 

— »Sine .,, kasno je, ustani, ustani!« 

Opet bi se ona vratila i opet ga zvala. 

Pričini mu se, ko da je najednom čuo njen glas. 

Trgne se od polusna, rasklopi opet oči, pa se 
okrene na drugu stranu prama zidu. Tako je sta¬ 
jao neko vrijeme, u glavi mu se vrzle misli, a onda 
najednom smotri jednog debelog jakog pauka, gdje 
spokojno počiva u svojoj sivoj mreži. Dugim se i 
tankim svojim nogama prikvačio uz nju i tako dan¬ 
gubi iščekujući plijen, 

— »He, he, he ... počivaš je li... čekaš ne¬ 
voljne muhe i mušice ,,. misliš, da ti ja, đavle, ne 
mogu ništa , ., a ,., he, he, he .,.« 


Osjeti u srcu nešto ko prkos, bijes, mržnju na 
sve. Htio je da nešto učini, da se nekako iskali. 
Ustane naglo sa zemlje, zgrabi u kutu jednu pa¬ 
licu, pa se lagano, lagano približi pauku i jednim 
ga bipom pritisne uza zid, da mu je odmah dio 
utrobe iscurio. Lupio je nemoćno nekoliko puta 
svojim krakovima i onda se smirio. 

— »He, he, he ,..« 

Srce mu jače zakuca, ruka se trgne. Pritisne 
ga još jače, a bijedna se životinja samo strese i 
drhtne. Dio mu se tijela otkine i prilijepi uz palicu. 
On zamahne još jedamput nogama, onda klone, 
pa opet drhtne i umiri se. Ostade tako neko vri¬ 
jeme prilijepljen na zidu, onda nenadano, ko da je 
skupio svu svoju snagu zalomi dugim kracima i 
sruši se na tle, pa pokuša pobjeći nekuda vuca- 
reći se onako bijedan, iznakažen... ali najednom 
klone ... Nestalo mu sile života ... On ga je mo¬ 
trio. Oči mu se čudno, luđački svijetlile, usta se 
raširila na bezglasni posmijeh. Ruke su mu drh¬ 
tale, Neko nejasno, neizrecivo čuvstvo drhtne mu 
tijelom, a u mozgu projuri ko munja želja, da je¬ 
damput i on nešto strašno učini, da i on nekoga 
izmuči za ono, što on pati i što mu se jadna majka 
ispatila, 

— »Heeee ,,. pauk ,.. heee .,. krepaj,., kre¬ 
paj, žderao si druge, što ti nisu zla učinili,.. kre¬ 
paj, krepaj sad i ti.,.« 

I uspravi se ko bjesomučan, oči mu bijesnu, ruke 
grčevito protegnu i on htjede da ga smrvi prstima, 
da mu iscuri ostatak života, što još možda negdje 
tinja .,. Dotakne ga. Životinja vrcne. Zgrozi še .,, 
Pričini mu se ko da je kriknula: Bože ... smiluj 
se ,.. smiluj! Vjetar vrisne ,,, Ruka mu drhčući 
stade. Osjeti kako mu neka ledena struja prostru- 
jila od početka do kraja hrptenice ,,. Skoči pre¬ 
strašen i izađe na vrata kućice. Sjeti se najednom, 
kako je pred par mjeseci, kad ga je groznica mo¬ 
rila, isto tako i on vapio Boga .,. 

Pogleda van. Tmurno. Gadni, crni oblaci gone 
se u visini... Vjetar vije . .. Rogači nad kolibom 
uzdišu. Nebo roni suze . ,, A u daljini pod mjestom 
more vrije i kriči ko bijesno. Nekoliko se galeba 
sapelo na bovi. Čekaju plijen,,, Onda najednom 
odleti jedan, zalebdi nad morem pa strjelovito 
jurne iz visine na valove. Na bovi nasta kome- 
šanje, i u tren otprhnu svi gejuhajući, vrišteći u 
visinu,,, 

—Ha ... pomisli on, eto sve čeka na plijen ,,, 
sve je borba ,,. Jači mrvi, ždere slabijeg ,,, svud 
krv ,., svud vire utrobe, sve se međusobno ždere. 

I neko grozno čuvstvo nad životom, nad svime 
sape mu grudi, pričini mu se, da mu sve prijeti, i 
nebo i more i vjetar ... Pauk .., pauk! Sve je ko 
on ,,, sve siše tuđu krv ,,. Pauk ... pauk!,,, 

Na obali je svijet očekivao parobrod, ,. More 
se prelijevalo, pjenilo, po nebu su plovili još uvijek 
teški, zamućeni oblaci. Kiša prestala. 

Nije htio da prođe obalom, bilo mu nekako 
mučno, već je zašao u pokrajnu ulicu i onda stupio 
među svijet. Stisnuo se uza zid jedne kuće i tako 
stajao. U glavi mu bila neka težina, umor, osjećao 
se osamljenim, zapuštenim. Nije razumijevao, što 
ljudi oko njega zbore. Sve je u njemu nekud otu¬ 
pilo, ukrutilo se. Stisnuo se dobro uza zid i gle¬ 
dao tupo u daljinu prama ulazu u luku, otkud su 
iščekivali dolazak broda. Onda najednom osjeti 
glad, strašni glad, i taj mu se osjećaj ko klin zabije 
u čelu ... I zmija gladi stade mu se prevrćati u 
crijevima, sapinjati utrobu, plaziti po želucu i cije¬ 
diti kroz jednjak u usta svoj bljutavi sok ,., Stajao 
je i čekao. Na licu mu se nešto stezalo, a u ustima 
osjećao neslani ukus, 

I vrijeme je išlo, a parobroda još nije bilo... 
Htio je da ode, nešto ga tjeralo da ode, jer nije 
mogao da gleda svijet, ljude, gdje govore, gdje se 
smiju. Htio je da ga vjetar ponese nekud sa so¬ 
bom i da ga zauvijek nestane u daljine, u ništa, a 
opet ga neka mahnita želja vukla, da dobije koju 
paru, održala ko prikovana na mjestu,,, Eto na 
sad dolazi brod .,, bit će štogod ... he .,. U to 
začu, gdje ga netko zove, 

— »O Petle ,., divlji Petle . ,, šta činiš?« 

Okrene se i ugleda Jeru, lučkog nosača, 

— »A Petle . ., šta si se tako zabio za zid.,.?« 

— »Čekam vapor .,.« 

— »Misliš dobit štogod, ,, a?« 

— »He, he, he ,,,« . 

I Jere se nasmije za njim, 

— »Šta se smiješ, Petle.,,?« 

— »Smijem se . ..« 

— »A moj Petle ,..« 

— »He he, he ,..« 

I ode Jere, pa dođe drugi, treći i dalje, dalje, 
pa djeca, gledaju ga, smiju se, a on stoji poguren, 
gladan, bijedan i smije se he, he, he .., a u sebi 
osjeća, da mu se nešto kida, cijepa .,. Pauk! 
Pauk !,.. Tako se i pauku kidalo unutri.., Vje¬ 
tar mu trese kapom i šamari obraz. Valovi mr¬ 
more iz daljine i glogoču pod kamenjem obale .,. 
a ljudi nestrpljivo čekaju. 

Onda se najednom pokaže za rtom dim, pa za 
čas izjuri mali parobrod gegajući se na valovima. 
Svijet oživi. Svima ođlane. Crni je parobrodić 


jurio sav zapjenjen, mokar, bijesan, trzao se, sje¬ 
kao valove i približavao se. Crni se dim vi jao za 
njim i nestajao u tamnim, niskim oblačinama, A 
Petle ostade sam uza zid... Svi sad odoše. Ne 
treba im više zabave,,, Ko psi,., he psi, psi,., 
i ja sam gladan ko pas ,,. he svi, svi smo mi psi,.. 
Ta mu se pomisao pričini tako istinitom, zbiljom 
i takom mu se uvjerljivom snagom ucijepi u mo¬ 
zak, da ga nenadano spopala mahnita želja, da 
zalaje i zaurliče ko gladan pas .. , He, he, he ,,, 
zaletjeti se po obali i lajati, lajati,,, Vuuuu,,, — 
vu, vu, vu ,,, Vuuuu ,., vuu — vu .., Pa trčati 
naokolo, nek se ljudi prepanu... he, he. 

Držali bi me za bijesnog psa... stali bi bježati 
od mene .,. ko ludi,.. he, he he ,,, Vuuu , . . vu, 
vu... U grlu mu se stade stezati i otvarati, i malo 
da nije zaurlikao ko zvijer, ali najednom ga po¬ 
trese i uzbudi oštri zvižduk broda.,. Otegne se u 
daljinu i izgubi u moru i vjetru . ., Eeeej,, . 

Trgne se i približi Jeri. 

— »Jere ... daj mi cigaretu.« 

‘— »Otkuda .., divlji?« 

— »He ,., ništa,« 

Ode drugome. 

— »Pere .,. daj mi cigaretu.« 

— »Hajde k vragu ,., radi pa puši !,..« 

I više nije imao snage, da se kome približi, pa 
ostane sam na svom mjestu. Drhtao je , , . 

Eto broda. Baciše konope, i brod stane uz 
obalu. Bijaše dosta putnika. Gledao je, brojio ih, 
mislio: eto hvala Bogu... bit će ih za sve, ,, 
ostat će i za mene jedan... he.,., i tako se gu¬ 
rao među svjetinom, da dođe što bliže brodu. — 
Postaviše most... i on je već bio među nosačima. 
Bili su svi, i Jere i Pere i drugi. Stajali su jedan uz 
drugoga s napetim očima, nervoznim kretnjama. 
Više se nisu međusobno ni poznavali ni marili. 
Čekali su spremni i da pregaze jedan drugoga, 
samo da dođu što prije na brod. I on se tiskao 
drhtao, bez misli osim jedne, bez osjećaja osim 
jednog, bez želje osim jedne, da se nasiti,,. 

Onda jurnuše ko psi uz most, gurajući se, vi¬ 
čući ,.. Ne znajući ni sam kako najednom se nađe 
pred jednim strancem na krmi, 

— »Šjor,., šjor, treba li štogod ,, .?« 

— »Čekaj,,, jedan kovčeg.« 

Srce mu drhtalo od radosti.,, He, he ipak .,. 
A naokolo su drugi trčali, ulazili u salon i vikali 
na glas ono, što i on, 

— »Je li unutra?« 

— »Čekajte... pokazat ću Vam , ..« 

Odoše turajući se u pušaonu na palubi pa se 
spustiše u salon. Tamo su drugi već bili zaposleni. 

Bio je Ive, Pere i druga dvojica. Svi su nešto gra¬ 
bili ,,. govorili ... i svi opet ko da ne poznaju 
jedan drugoga, 

— »Gdje je ,,, šjor?« 

— »Tamo u kutu , ,, onaj veliki,,,« 

— »,,, Aha ,,,« 

Ode hitro u kut i zgrabi ga obim rukama, kad 
najednom očuti, kako su ga dvije gvozdene šake 
ostraga ščepale, pa ga odbaciše takvom snagom, 
da je oteturao i udario o bliži sto, 

— »Ne diraj!« 

Ugleda mrko Jerino lice, 

— »To je moje ,, , svinjo I,,,« 

Sva mu krv navali u glavu ... U mozgu mu se 
nešto strese, a pred očima zatitra gadno, blju¬ 
tavo Jerino lice. Trgne se, zadrhta mu sve, za¬ 
mahne bijesno rukom i zagrabi po onom nabuhlom, 
tvrdom obrazu ,,, 

Zatetura, koljena mu klecnu,,, Užas ga neki 
spopade. Pričini mu se, da se sve zavrtjelo oko 
njega, da će se sad nešto strašno zbiti, da če netko 
zaurlikati pasjim glasom, 

Vuuu ,,, vu, vu ! 

Trgne se ko bez svijesti, skoči u tren oka do 
stuba i za čas stade ko da ga đavo proganja tr¬ 
čati niz most turajući, ne videći, ne misleći,,, 
Derali se na njega. Čuo je glasove ko u polusnu,, . 
Divljak ,, . luda ,,, Neki se smijali, A on nije više 
znao za ništa. Noge mu se trzale i on je išao, kud su 
ga vodile. Kad je stupio na obalu i stao ko sulud 
da trči među svjetinom pričini mu se, da su svi 
digli ruke na njega, da će svi da ga zgrabe i zgnje¬ 
če uza zid ko pauka. Djeca su trčala za njim, 

— »U ludi Petle ,,, u u u u ,,,« 

— Ej Peeetle ,,, eeej,,, divlji Peeeetle ,,, ! 

U ušima mu šumilo. Nebo mu prijetilo, more 
mu se pod kamenjem obale rugalo, vjetar mu no¬ 
sio glasove poruge i smijeha,,, a u njegovom 
mozgu najednom bijesnu slika pauka, kako ga je 
pritisnuo uza zid i utroba mu iscurila van ,,, He 
pauk,, , pauk ! — — — — — — — — 

Nije išao kući. Bojao se, da ga ne nađu, pa se 
zaputi na brdo, I hodao je umoran, smrvljen — sa 
željom u srcu za smrću. Čas bi se smirio, a čas 
bi mu opet cijelim tijelom prošla drhtavica, U 
glavi se miješalo ,,, Vraćalo se opet sve ,,, čeka¬ 
nje na obali, guranje, buka, zvižduk broda, Jere, 
Pere, — onda ono najstrašnije, kako je Jere ko 
kakva životinja skočio, i on lupio o sto ,,, i onda 
dalje, dalje sve ono, što se zbilo,,, Hodao je, 
mislio je, bulaznio nešto, a u dubini srca zatinja 
ko žeravica tiha čežnja za nečim dalekim, toplim 
mirnim. Sjetio se najednom majke, svoje tihe, 


dobre majke, kako bi ga ona tješila i mirila, kad 
bi se ko dijete plačući vratio iz škole. Lupao ga 
učitelj, lupali jga drugovi, ,, lupao otac ,,. svi, 
samo ne mati,,, 

— »Pusti, sine moj, Bog će tebi platiti,,, pusti,« 

Pričini mu se najednom ko da mu grmlje kraj 

puta i rogači nešto šapnuše , ,, onda opet ko da 
netko za njim trči,, , Ha, ha , , , Petle ,,, eto nas, 
eto ,,, I Vjetar zavijori, , , Zaori oštri zvižduk 
broda ,,, Drhtne ,,, Eto ide, ide ,,, a ja ništa, 
ništa. Grlo se stegne, u očima mu zasvrbi, 

— »Ej,,, Petle ... a. kuda ćemo ,,, ej?« 

Okrene se i ugleda u vinogradu barba Miku, 

svog susjeda, gdje kopa maškinom. Stane, 

— »Kuda ćeš, Petle, tako pognut?« 

— »Idem u Rogačić ,,, poslao me ,,,« Zašuti, 

— »A tako, 

Petle sedne umoran na konjik vinograda i uz¬ 
dahne, 

— »Barba Miko!« 

— »Šta je?« 

— »Dajte mi cigaretu ,, ,« 

— »A otkuda ,,, nemam ni za sebe , .,« 

—■ »He ,,, ništa,,,« 

Ušutiše, Eto, pomisli on, ja sam njima svima 
svega davao, kad sam imao,,, Htjede da ode, 
kad ugleda nedaleko sebe kraj zida nešto ko da 
je koštana glava, 

— »Barba Miko ,,, barba Miko,« 

— »Šta je?« 

— »A šta je ono onamo kraj zida?« 

— »A ,,, jedna mrtvačka glava ,,, našao sam 
je popodne ispod jedne ploče, , ,« 

— »A-a-a ,,,« 

— »Pred godinu sam dana bio našao čitav je¬ 
dan grob, ko da su ga jučer sagradili,,, a u njem 
sve puno žara, kosti,,, vragova,« 

— »A-a-a,« 

— »To su sve poganske glave ,, , Ovdje su oni 
imali svoje groblje,« 

Zašutiše, Vjetar mahne, potrese granjem, za- 
mrmlja nešto, pa se izgubi, 

— »He ,, , he ,,, a barba Miko,« 

— »Što si htio reći?« 

— »Hoćeš li je meni dati, ,, a!« 

— »Što će ti, Petle?« 

— »Tako , ,, samo tako ,,,« 

— »A ti je uzmi, kad hoćeš ,, ,« 

— »He, he, he ,,,« 

Ustane hitro, skoči sa zida, zgrabi je obim ru¬ 
kama pa je stade šuteći motriti, 

— »Zbogom!« Onda se popne opet na zid, sade 
na put, pa se izgubi. 

— »0, Petle ,. . Petle ,,. ludi Petle!« 

A on stade, ko da ga tko proganja juriti uz brdo. 
Srce mu od radosti drhtalo. Oči svijetlile ... 

Napokon dođe na vrh brda. Vjetar se tamo mah¬ 
nito ganjao, drečao, jurio po kamenju, verao se 
uz klisure i zavijao od muke u grmlju. Pogled mu 
se prostre po dalekoj pučini pod sobom. More je 
iz visine izgledalo ko da se i ne miče ... samo ne¬ 
kako površina drhturi. Sjene su lagano obuhvatale 
zaljev .. . Sjedne. Položi lubanju na zemlju i osjeti 
se napokon smirenim, sigurnim ... Sam ... nema 
pasa ... I vjetar mu sad najednom drukčije u uši¬ 
ma šumio, sve je nekud poprimilo drugu boju, iz¬ 
gled, sve se vratilo na staro . .. Spusti umorenu 
glavu na koljena, a u mozgu mu zaigra opet sve 
ono, što se poslije podne zbilo, ali sad nekako da¬ 
leko, ko da je bio neki ružni san... Sjeti se lu¬ 
banje. Zgrabi je obim rukama pa je stane gledati. 
Nije bilo na njoj dijela čeone kosti, veliki komad za¬ 
tiljka bio je iščahuren, gornja čeljust zadržala sa¬ 
mo još dva zuba i bila sva izglodana, izjedena. Sve 
je bilo na njoj nekako meko, vlažno, zemljano. 
Očne duplje zurile su slijepo s izrazom neke groz¬ 
ne misli... On je gledao i gledao... 

Čovjek ! .. . He, he, čovječe ... de, de makni 
očima, pogledaj, čovječe... de.. . Stade uporno 
zuriti u one šupljine i najednom mu studen zaplazi 
po leđima. Trgne se, položi lubanju na kamen i 
ustane. U glavi mu se najednom nešto ko raskida, 
zatitra i neka mu se grozna misao uvuče u sve di¬ 
jelove i drhtne čitavim njegovim tijelom... O 
Bože, Bože, zašto je to tako? ... Čemu? Čemu? ... 
Reci mi... evo pitam te, učini čudo ... neka mi 
ova glava sad javi i reče, zašto to,... Bože? ... 
Šutiš? .. . Nema, ne, ničeg ... Crvi, crvi... He, 
he, he ... crvi, crvi... Psi, svi smo psi... he ... i 
taj je bio pas ... i on je žderao druge... pas, pas 
ko i mi... Užas ga neki spopade, zgrabi grčevito 
kamen s tla pa zamahne prama lubanji... Ka¬ 
men udari o zemlju kraj nje. Doleti odmah drugi, 
pa treći... pa onda najednom prasne, raskide se 
lubanja u stotinu dijelova ko stari lonac. 

— »He, he he ... he he he ...« 

I zajedno s vjetrom drečao se na brdu njegov 
suludi glas . . . 

Klonuo je od umora kraj jednog zida. Oči mu 
se sklopiše, i izgubi se u snu... 

Pričini mu se, da se nalazi u nekom tijesnom 
mjestu. Nije mogao ni da se makne a da nije uda¬ 
rio o nešto, što je ozvanjalo ko drvo. Bilo je tamno 
i potpuni mir. Osjećao je vlagu, studen, a u srcu 
mu sjela pustoš, groza, kakve nije nikad u svom 
životu osjetio. Najednom zatinja odnekuda slaba 


svjetlost i na svoje najveće čudo i stravu opazi 
kraj sebe jedan kostur s posprdnim smijehom, ko 
da se svemu ruga, i onome, tko ga je iskopao. Sav 
se trzao od studeni. Duge su čeljusti škljocale i 
otvarale se na široko, ko da hoće da viče, da za- 
zivlje ljude s toplom krvlju, da mu pomognu. Petle 
se sav strese i nešto ga stade u grlu stiskati, gušiti. 
Najednom začu neki glas. 

— »He ... što ti je, Petle?« A taj je glas bio 
tako sličan Jerinom, da su mu se odmah koljena 
od straha uzbibala. U to osjeti, kako ga nešto stra¬ 
šno zasvrbi u moždini hrptenjače. Uzdahne glasno. 

— »He ... što ti je, Petle?« 

— »Nešto me svrbi u leđima.« 

— »Ih ... ih ih i i i. . .« 

— »Ko da su mravi... crvi.« 

— »Ih, ih i i i i...« 

Možda jesu ... Što crvi u meni... crvi? .. . 

Bože!... Bude mu grozno od pomisli. Osjeti, 
kako mu kosti udaraju jedna od drugu, i bol zače 
u njima, ko kad zub boli,.. Htjede skočiti, ali ne 
uzmogne i onda se ukoči ko drvo. 

Čuj — čuj ! ... Bože, hvala ti I ... Nešto za¬ 
zvoni ... He, he, he ... Dooon — don — don .. . 
velebno, sveto zaori zvuk zvona i raširi po vaz- 
duhu uzdah mira i sreće ... He, kako je to samo 
nekako daleko, daleko, ko da ispod zemlje dopire. 
Sjeti se, da je isto tako zvono zvonilo, kad je jed¬ 
nog zimskog dana bura bjesnila i njegova mati 
umrla. Sjeti se... ležala je mirno u crnoj halji, 
sklopljenih ruku s krunicom među prstima .. . ko 
da spava ... 

Što? ... Što? ... Kako je samo studeno . , 
Brrrrr I ... Gdje sam ja to, gdje sam, ljudi? . .. 

Onda se naglo tihi zvuk zvona promijeni i stade 
bijesno udarati ko u crkvi sv. Duha pred olujom. 
Oštra bol mu se zabode u kosti. Sav je drhturio 
ko list na vjetru.. . Sve je klopotalo . .. Negdje je 
nešto padalo ko da se mrvice zemlje ruše i cije¬ 
dilo se ko da kapljice kiše šuckaju u koju baru. 

Čudno, čudno I... Ej, ej ! ,.. Htjede od zebnje i 
straha da zove druga, ali on se sav ukočio. Sjaj 
mu u očnim dupljama sasvim ugasnuo i one su 
tupo, hladno zurile ... kad gle ... najednom je iz 
njih isplazio zgnječeni, bezutrobni pauk i na njemu 
se stvoriše dvije velike oči, sive, caklene ko u 
mačke, pa se stadoše u njega upirati... Nestade 
mu svijesti... Smrtni znoj ga oblije... Pauk, pauk! 

Trgne se. Rastvori oči i probudi se ... Na istoku 
istom ispupčala blijeda svijetlost. Hladni je vjetar 
lagano pirio i šaputao u grmlju... U glavi mu 
drhtalo i smješalo se. Ustane hitro i poče ko da ga 
đavli proganjaju trčati niz brdo k ljudima... 

SELSKI PROROK 

Predstava u 3 čina iz hervatskoga života. Napisao Dr, ANTE STARČEVIĆ, 

Po originalnom rukopisu iz god, 1857. Priopćuje prof, LJUBOMIR MAŠTROVIĆ, 


Osobe: 

DANICA ŠTEDIČ, gospodarica 

STANIŠA, njezin sin 

MILICA, njezina kćer 

RANKO, Daničin unuk, djak 

STOJAN BOBOVIĆ, služak kod Štedićah 

GERGA, njegov brat 

ANGJELIA APAČIĆ 

GRUJO, njezin sin, desetnik 

GAJO LOBODIĆ, desetnik 

LUKA SVEVIDIČ, prorok 

TRI PROSTA VOJNIKA, 

(Dogodjaj biva u Lici, godine 1838,), 

ČINI, 

Prizor 1, 

(Prosta graničarska ugljenica) 

S t o j a n (dojde izvana) 

Stoj,: Budi bog i sveti križ sa mnom i sa svim 
stanovnicim ove kuće, — — hm — ovđe neka sam 
vrag žive, — Čovek se ćeli božji dan muči kao 
zmija na temu, pa za što? I nezavidi mu se. Rano 
ustani, kasno lezi, sad simo sad tamo, jedva do- 
veršiš jedan posao, već te dmgih deset ih čeka. 
To je čudno kod ove žene — — svak je se 
boji, ali da što, ko se ne bi zla bojao. Ona mora 
biti, oprosti mi bože (udari se po persima) makar 
u devetome kolenu rodiakinja nečastivoga. Kamo 
god se maknem, vazda mi se smerkne pred očima 
od slabi j ine, — Sad bi odmah išao spavati, ali, — 
šta ali? — iako neimam se večeri nadati: ona će 
naći sto prigovorah, a možda će i do krupniega 
doći. 

Iz daleka sam čuo njezinu viku — a sada sve 
muči, bi reć da je kuća pusta. Mora, mora, da joj 
je njezina došla. Nikoga nije, — ni ja joj ne idem 
na oči, nego odmah s glavom u beljinu. Ali opet, 
opet, na svaki način čudno je bez večere spavati: 
čoveku se čini, dok zaspe, da vuci oko njega viju, 
a kad zaspe, davi ga i mora, i svakakve strahote 
u snu nazire, A sit, sit, samo pruži sve četiri ispod 
sebe, pa izvalio se gde god, herkuja sve da se 
goveda plaše, — tu ne bi gutunar moru dovabio, 
tu se sanja o angelima, o raju, o ženitbi, i o dru¬ 
gim ovako lepim stvarima, Au, ala su mi zubi čili! 
(pogladi se po terhuhu) Ali ne ću više o tome mi¬ 
sliti, jer bi još jače izgladnio, Najpametnie je biti 
bez onoga, do šta se ne može doći — veli moja 
gospodarica, Hahaha, vidiš ti tu mudricu: bilo to 
najpametnie ali na j lud je, mora se čovek zadovo¬ 
ljiti, Tako je, (peva) 


Dobro mi je, i boljem se nadam 
U čemu hodim, u tome i spavam 
Bos po zimi, jer tad zrnijah nije, 

Bos po liti, jer tad sneg ne bije. 

Kada ručam, onda nevečeram. 

Ništa za to: živem i tako od nekojih bolje, od 
nekojih gorje, a kao i nekoji drugi. Nisam sam. 
Kada ništa neištem, gospodarica mi ništa ne krati, 
— Ništa bolje nego leći, ali nezaspati, jer bi me 
mogla na večeru zvati, Ko zna, što bi joj moglo u 
glavu puhnuti, (Hoće da ode, — kroz druga vrata 
dojde Milica.) 

P r i z o r 2. 
MilicaiStojan. 

MiL: Stani, Stojane, stani kamo ćeš? 

Stoj. (spazivši ju): A, ti si to! mislio sam da 
je stara, pa sam upravo razmišljao, kamo bi klisio, 
da me stolcem, ali kakvim parizom ne ošune, 

Mil, Ostani, ne boj se, još je ne će biti, 

Stoj. Zašto, nebi joj bog pamet rassvetlio, ali 
ju je koja druga po nas dobra snašla? Kaži, po 
bogu te sestrim! 

Mil, Ništa joj nije, nego 

Stoj, (uteče joj se u reč) Ništa više, ništa više, 
kad joj nije ništa, nije ni meni ovde stana, s bo¬ 
gom. (hoće da ode) 

Mil, Čekaj, velim ti, ona je sada zabavljena 
s blagom, proterala je nas dvoje, pa sada sama 
samcata sve obavlja. 

Stoj. Ovaj će čas ovde biti, ja bežim, (neuz- 
trpljiv) 

Mil, Bi li ti što jeo? 

Stoj. Bolestan se pita, a zdravu se daje. Daj 
mi štogod da založim, jer ako me ona ovde najde, 
nada mnom će se izkaliti, kad nije mogla nad 
vami, 

Mil, Uzmi u naćvam kruha, odvalakni dok je 
prilika. 

Stoj, Pomozi bože! (lomi kruh) Bolje je više 
uzeti nego li ostaviti, bolje je da ostane, nego li 
da ni nedoteče, (ogleda kruh) Aha, ala ćeš dobro 
pristati, — sad još samo da je sira, makar ništa 
više nego dobar kozarski kremen, onda nikad u 
bolje. Hvala, Milico, da mi još tebe i Staniše nije, 
bio bi već davno morao lipsati, 

Mil. Uzmi i sir jedan, pa bilo šta mu drago. 

Stoj. Da, tako mi duše, pravo imaš, psovani 
smo ovako i on 2 iko, a tući nas valjda neće. Kada 
bude za sir pitala, reći ćemo, da su ga mačke 

pojele, Puna šaka brade. Sad me već ovde nije 
treba, Milico, s bogom, 

M i 1, Možeš poslie opet doći, kad se majka 
udobrovolji. 

Stoj, (u odlazku): Dok bude teklo sira i kruha, 
nevidiš me, makar me i na medene kolače mamili 
(ode). 

P r i z o r 3, 

Milica sama, 

M i 1, Ovoga siromaha ćeli dan nije kod kuće, 
pa dok dojde, umah oćuti glad. Mi, koji se oko 
kuće vertimo, ugrabimo sad ovde sad onde, mi smo 
na konju, ali njemu žalostne tiče pevaju. To je 
istina, on pojede za tri druga, ali za tri i radi. 
Pravo se veli: Kakov je ko pri jelu, takov je i pri 
delu. On valja ovoliko zlata: ne prebire jestvine, 
pa kad se jednom najde, po dva dana može biti 
bez da je gladan. Večeras će dobro založiti. Ali 
kad majka stane brojiti sire — onda će biti posla 
-Eto je,-sva derhćem, 

P r i z o r 4, 

Danica i Milica. 

Dan. (podrugljivo) Već si šuštala od velikog 
posla. Rano moja, — kamo ti drugovi? — Što si 
se tu obesila kao okisle vile, — kamo ti posao? — 

M i 1, Ne znam šta bi se primila, prie nego li 
mi kažeš. 

Dan, Tako li je to? Devojka već na udaju, pa 
još ne zna što bi imala raditi, van da joj se kaže! 
Što ćeš raditi onda, kad mene nebude? 

M i 1. Bog zna što će onda od mene biti, ako bi 
prie ja tebe izgubila, nego bi ti mene. 

Dan, To zna bog, ali bi već i ti morala znati, 

— zašto se neučiš? 

M i 1. Štogod učinim bez tvoga pitanja, nije ti 
po volji 

Dan. Da što, kad neradiš kako valja. Zašto 
mi nisi pomogla blago srediti, kad su se oni vra- 
goderi razleteli? 

Milica: Ja sam to htjela, ali si me proterala, 

— s toga sam morala ići u kuću. 

Danica: Jest, jest, možda je tebe večera amo 
doterala, a ne ja. Hodi, zatvori pojatu i daj psima 
večeru. Time će biti za večeras sve u redu, 

Milica: Bože daj, da već jednom bude red i 
mir u ovoj kući. (ode.) 

Prizor 5, 

Danica sama, 

Danica: Gde me god nije, sve ide po zlu, sve 
ide od rake. Što će biti iz ove čeljadi kad mene 
nestane? Na to ih ni jedno nemisli. Ako im sva¬ 


kome ja posao neodredim, nitko se ništa ne pri¬ 
ma, ako na sve ne prigledam, ništa se ne učini 
onako kako treba. 

To je još jedino dobro, da me se svi boje kao 
žive vatre. Tako i treba: da toga nije, već davno 
ne bi bilo ni pepela na ovome ognjištu, a ovako, 
hvala Bogu, ima još dosta svega. Ako nas koje, 

— ne daj bože — oboli, u kući se najde i smoka 
i kap meda, i čaša vina i rakie, i zalogaj pogače, 
ne mora se po ništa van slati, ako dojde pošten 
čovek, imaš ga gde sesti, imaš što pred njega 
metnuti, imaš ga kamo leći. Svega je, hvala bogu 
u mojoj kući dosta, i biti će tako, dok se god bude 
Danica slušala. 

Svi su se razbežali, ne ima nikoga k večeri, niko 
nije gladan, jer su svi spazili, da Danica merko 
gleda. Moje mi duše, ja znam, svi bi jeli kao vuci, 
ali nepodstupaju se u kuću. (ide k načvam) Ima li 
još za sutra kruha? (otvori naćve) Oho, ne ima ga 
ni za večeras, — strašno se posušio, (Smejuć se) 
Gledaj, gledaj, ala su pametni, ala sam im naško¬ 
dila, -bog im blagoslovio, ali drugi put neće 

tako biti: — netrebam ja ključah u mojoj kući, 
nego ću sakrivati, da ove orline ne nanjuše, (ide 
k polici) Gle, i sir je jedan uzkersnuo, — jesu 
boga mi dva, gledaj, gledaj. Ja sam im upravo 
kanila večeras dva dati, a eto mi ih sami uzeše, — 

— pravo su i učinili. Ja znam, ova će im večera 
devet puta bolje ići u slast nego li druga. Ali u 
buduće — pec deco, ako ste vi mudri, nisam ni ja 
bluna. 

Prizor 6, 

Staniša i Danica, 

Staniša: Majko, mogu li reći Gruji, da slo¬ 
bodno dojde u kuću? 

Danica: Gruji? — Zašto ne, zašto on to pita? 

Staniša: Bi reć da ti još ni neznaš o čem on 
radi. 

Danica: Što bi to moglo biti u mojoj kući, o 
čemu ja nebi znala? 

Staniša: On ide Milicu prositi. 

Danica: Hoćeš da rečeš, da on s roditeljima 
po to kani doći. To sam ja već davno znala, to su 
mi njegovi roditelji kazali. 

Staniša: Što ti na to veliš, već je zadnje vre- 
me. 

Danica: Što bi rekla van što i prie: Milici bo¬ 
lju priliku ne treba iskati. Ja sam sasvime zado¬ 
voljna. Grujo je čovjek poštenih roditeljah, dobre 
kuće, pošten, pismen, a što mu drugo treba. 

Staniša: Nije istina što ti o njemu čuješ; a 
sve da bi i bila, nije blago srebro niti zlato, već je 

blago što je kome drago, Milica ga ne može ni živa 
videti. 

Danica: Što, što? Da bi to bila istina, nikada 
mi se nebi smela ni na oči pokazati. 

Staniša: Dakle ti nju kaniš siliti, da slaže 
pred oltarom, da reče, da ljubi čoveka, koga merzi 
i ona, i svaki pošteni čovek, koi ga ikoliko pozna. 

Danica: Ne govori mi tako, ako nećeš na nos 
van magliti. Ja poznam i Gruju i njegove rodite¬ 
lje bolje nego li vas koje. Što dete zna? ona mora 
ali onako kako ja hoću, ali nikako. Dakle i ona 
gleda kako koi momak lase češlja, kako berke 
ravna, kako se smeje, i na koje kakve ludorie. To 
nisam mislila, 

Staniša: Da bi ona na to gledala, nebi tra¬ 
žila drugoga, van bi veselo Gruju uzela, jer on 
samo oko čičkanja radi, a za drugo nije, 

Danica: Kaži ti njoj, da joj to ni malo neće 
pomoći. Stari su se Hervati tako ženili, da često 
niti je poznavao momak svoju zaručnicu, ni de- 
vojka svoga verenika prie, nego li su k oltaru stu¬ 
pili, pa su itako živili po 80 godina u ljubavi i u 
božiem blagoslovu. Obojica su radila, kako su im 
roditelji rekli, pa je dobro bilo. Ja sam moga po¬ 
kojnika pervi put na perstenu videla, pa što nam 
je falilo? Kada smo se popravdali, kada nas je 
koje kome ružnu reč reklo? Nikada, ni jednom u 
24 godine, što smo zajedno živili. A sada, kad se 
deca zagledaju i žene, kad se za roditelje malo 
mari, sada, kad se verenici po pol godine natežu 
prie nego li se uzmu, sada, vidiš kako se žive. Da¬ 
nas ih je jedno drugome angjeo, a sutra vrag, Odo- 
vuda dolazi nemalo sva nesreća obiteljska, — S 
mojim detetom neće tako biti, ona, ako bude me¬ 
ne slušala, raditi će, kako joj ja naredim, ako li 
to ne bude htela, ja ne ću ništa za nju znati. Ako 
Gruju sada ne ljubi, ljubi on nju, pa će i ona nje¬ 
ga, dok se uzmu. Tako joj kaži, — Sada je o tome 
dosta, 

Staniša: Ako bi bilo na tvoju, Milica bi bila 
utopljena. Pače puno joj je bolje utopiti se, nego 
li uzeti čoveka ohola, bludna, pijanca, čoveka, koi 
se bez znanja roditeljah bez potrebe zadužuje, — 
čoveka, koi za nju nemari, nego samo za njezinim 
novcem ide, — 

Danica: Hodi, hodi, ne govori u vetar, ja na 
Gruji ništa toga nisam opazila, on pametno govori, 
a roditelji se hvale njime. Odlazi. 

Staniša: Niti ga poznadu njegovi roditelji ni 
ti: ja sam s njime drugovao, ja ga poznam. On će, 
ako nije pravica sasvime izumerla, morat na vešala 
doći. On se pred onim, ko ga nepozna, zasada pre¬ 
tvara, ali će jednom doći sir na lopor. 


Danica (razljutjena): Odlazi mi iz očiuh. Ta¬ 
ko ja hoću, pa će tako i biti, makar vi radili što 
vam drago, Odnašaj se, 

Staniša: Kad ti ne imaš ni iskru materinske 
ljubavi, kad ti uzimlješ na dušu svu nesreću jedi¬ 
ne kćeri: ja nedopušćam, ja joj nedam za Gruju, 
pa makar ju ja, njezin rodjeni brat morao vlasti¬ 
tom mojom rukom ubiti. Ona će uzeti onoga, koga 
ljubi, koi je vredan ljubavi i koi nju iskreno ljubi. 
Radila ti što ti drago, ono će biti, — (Ode:) 

Prizor 7, 

Danica sama, 

Danica: Bože, smiluj se! Takove reći moram 
slušati od mog detetal On misli da sam ja vrag, 
jer sam oštra, a da bi mogao zaviriti u moje serce, 
za svetim bi me deržao, jer bi vidio, da sve radim 
iz ljubavi prama mojoj deci, — »Biti će« — pa 
ode, a ne kaza mi čija. Već sada niti ja mogu s 
poštenjem odstupiti ni oni, — Bože, pomozi mi iz 
ove smetnje izići! 

Do nas staraca mladost ništa ne derži, a to 
je najgore zlamenje. Mi smo živili, pa znamo kako 
se žive, a to je čoveku najpotrebitie. — Dan na 
dan nestaje IjubaAU medju mužom i ženom, medju 
bratom i sestrom, medju roditeljim i decom nji¬ 
hovom, — — ako i nadalje tako bude išlo, čemu 
se imamo nadati?! Bože moj, mučno li je ženi, 
mučno li je majki sakriti srce svoje! Ja nepopuš- 
ćam, ja nemogu drugačije. 

P r i z o r 8. 

Milica i Danica, 

Danica: Kako je to, da onih dvajuh nije na 
večeru? 

Milica: Steiniša je ovaj čas izišao iz kuće, 
mogla si ga upitati, a Stojan veli, da ni on nije 
gladan. 

Danica: To mi se ni malo nedopada, da ne- 
idu barem u kuću, Kćerce, jesi li ti gladna? 

Milica: Nisam majko ni malo. 

Danica: Ni to neide pravim putem. Jesi li od 
užine što jela? 

Milica: Nisam ništa, 

Danica: Pa nisi ni gladna? 

Milica: Nisam ni najmanje. 

Danica: To nemože biti, jesi li bolestna? 

Milica: Kako vazda tako i danas. 

Danica: Čeljade, koje pošteno žive, do smer- 
ti nezna za bolest, to znam; ali kako je to, da ne- 
imaš ni želju za jelom, a mlada si i zdrava? 

Milica: Ja ni sama neznam van toliko, da mi 
nijedan zalogaj u slast neide. 

Danica: Kćerce, što će biti iz toga, ti si ne¬ 
mirna, ti si smutjena, ođtuda ne ima dobra. Do 
nekoliko danah izgubiti ćeš majku, pa, ako druga- 
čie neokreneš, umreti ćeš od gladi u punoj kući, 
Milica; Ako mi je tako sudjeno, neka se iz- 
verši volja božia. 

Danica; Ne govori tako, nikome bog nije zlo 
sudio, ali itako mnogo ljudi propada, 

Milica; Najviše ih propada po zloći drugih, 
Danica: I hotimice mnogi propadaju. Zašto 
neslušaš redovnike? Koliko su putah oni to kazali? 
Ali ti voliš kojekakove vetrenjake slušati! 

Milica: Ti znaš, da za redovnikom nikoga do¬ 
sada nisam slušala izvan tebe, 

Danica: Dosada si dobra bila, ali nemoj po¬ 
kvariti se. Ja sam obećala Angjeliji, da ću ju po¬ 
hoditi, sada idem tamo, a ti, ako ona dva dojdu, 
podaj im večeru, pa ako bi se ja tamo zaderžala, 
zapreći vatru, i hodi spavati, 

Milica: Ja ću sve to izveršiti. (Danica ode:) 

Prizor 9, 

Mi 1 i c a s a m a, 

Milica; Eto, kad čovek razmisli svoj život, 
mora reći, da nad njega neima većega nesrećnika; 
a kad sluša ljude, koji neznaju za nevolju, onda 
bi rekao, da od čoveka neima srećniega stvorenja. 
Moja rodjena majka, za koju znam da me ljubi, 
toliko mi žutkih zalogaj ah pruža, a čemu se imamo 
od druge, nerodjene nadati? Ona pogadja da sam 
smutjena, a rad šta, ni sama ne znam. Ali i nju 
nešto muči, ni ona nije mirna, Staniša je jako zlo¬ 
voljan, pogledao me je suznim očima. Bog zna, 
čemu to sluti, — Nešto mora da se o meni radi, 
ali niko neće da mi kaže. Da bi barem znala što je, 
pa bi se pripravila na terpljenje, i, ako bude treba 
na smert,-Blago onome koga živa nije! 

Prizor 10, 

Milica, Staniša i Stoj a n, 

S to j an : Ne tako, Milica, ne tako, nego reci; 
blago onome, ko pameti neima, jer se mukte sve¬ 
ga nuživa. Onome, koga živa nije, niti je blago ni 
težko. Da bi kakvi mudraci bili na našemu mestu, 
bili bi se već sto putah ustreljili, a meni to nije 
nikada ni na um palo: — danas gladan, sutra sit, 
danas žedan, sutra pijan, tako ide jedno za dru¬ 
gim, a tako i život prolazi, — Danas me Danica 
opsuje, a sutra mi dade cicvare, danas me odpravi 
bez večere spavati, a ja joj ukradem po dva sira, 
pa smo na čistu, dapače ako bi se od obe strane 
račun iskao, ja neznam ko bi kome dužan bio. 


Dok imamo, da gumamo. 

Kad neimamo, da gledamo, (pleše) 

Ovako su rekli stari Hervati, pa ja ih se u sve^ 
mu, a osobito u ovome deržim. Mi neotesani Ličani, 
na koje se od svih stranah viče, bolje živemo, nego 
li svi mudraci, i filozofi, i financieri, i diplomati, i 
svi drugi, koje naši desetnici u novinam spominju. 
Oni si glavu razbijaju, kako čujem za snaznati, 
ko što misli, a mi za to nimalo nemarimo, nego 
samo gledamo ko što radi. Mislila Danica što joj 
drago o nami, meni svejedno, samo kad je rekla 
neka nam se večera dade. To je meni dosta, 

Milica: Blago tebi, Stojane! 

S t o j a n: Bi li mi bolje bilo, da sam nujan kao 
i ti? 

Staniša; Sednimo, pa podivanimo, a ti se¬ 
stro donesi štogod za pregrizati uz razgovor. Ku¬ 
hati ništa nije treba samo daj kruha i sira, 

Stojan: To jest ako još ima kruha, jer sam 
ga ja ranito ranio, 

Mil, (Donese kruha i sira): Evo, ako bude tre¬ 
ba načeti ćemo drugi hleb. 

Stan, Dosta će i ovo biti. Uzmi sestro, živi 
Stojane, 

Mil, Jedite vas dva, meni se ne rači. 

Stoj, Jedi bluno, jer ćeš još meršavija biti. 
Danice nije ovdje, i nemisli na nju. Starci imaju 
svoje muhe. Ja sam već večerao, ali ništa zato, još 
ću malo, — nikada se nisu dve večere pobile kao 
dve jeterve. 

Stan, Psi laju-netko ide. 

Stoj, Makar bio car glavom, ja se ne mičem, 
van ako bi znao da će amo. 

Stan. Već je blizu, psi su ga oberlatili, — ko 
bi mogao biti u ovo doba? 

Stoj, Ko mu drago, odići će kako je i došao. 

Stan. Slušaj, slušaj, amo će, mora biti poznan. 

Stoj. To upravo ne mora biti, ova kuća i ne- 
poznane k sebi vabi. Pošten čovek bez sile u 
kerčmu neide. 

Mil. Što ćemo s njime: majka nije kod kuće. 

Stoj. Kako nami tako i njemu; Ljubi bližnjega 
kako i tebe, a ne više. Ako je pošten, biti će ovime 
zadovoljan, ako li nije, nije nam ni stalo do njega. 
Eto ga, moram van, već je pred vratima, (ode). 

Prizorll, 

StanišaiMilica, 

Stan, Večeras sam ti htio nešto kazati, sestro, 
ali eto nemogu. 

Mil, Kaži mi, ja vidim da si zamišljen i žalo¬ 
stan, a niti na meni ne možeš drugo naći. 


/O0 



Godina I, 


VIJENAC 


Knjiga n., 4 . 


Stan. Razgovor je dugačak, a vreme kratko. 
Ti ljubiš Stojana. 

Mil. (zastiđjena): Govori dalje. 

S t a n. A Gruju merziš. 

M i 1. 0 smerti, o paklu govori mi, samo mi nje¬ 
ga ne napominji. 

Stan. U nedelju — ali eto ih, muči, drugo ćeš 
sutra čuti. Sad odmah hodi po majku. (Milica ode). 

Prizor 12. 

Luka Svevidić, Stojan i Staniša. 

Luka; Dobra večer, domaći! 

Stan. Bog dao (digne se i ponudi mu stolac). 
Sedni putniče. 

Stoj. Upočini, znam da si šuštao. Odkuda, bez 
zamere. 

Luka: Iz Podgorja. (sedne). 

Stan. Iz daleka. Koja te dobra tako kasno amo 
goni? 

Luka; Na Udbinu idem, pa me iznenada mrak 
zateče, te sada kud ću kamo li, van k vami na 
konak, ako me primite. 

S t an. Mi veselo primamo svakoga putnika. 

Luka: Za to vam bog i plaća. — I na kući se 
pozna. 

Stoj. Je li poznaš ovu kuću, kad tako govoriš? 

Luka; Poznam podpuno. 

Stan. Dakle si već bio ovde? 

Luka: Večeras pervi put. 

Stan. Odkuda je dakle poznaš? Neko ti je mo¬ 
rao kazati. 

Stoj, Sve ljudi znadu. 

Luka: Kazali su mi vaši psi. 

Stoj, Ne bi li ti gaće skrojili. 

Stan. Da te nisu nagerdili, žao bi mi te bilo. 

Luka; Malo je do toga falilo. 

Stan. Ljute su mercine. 

Luka : Dobro je to: drugde ne nadjoh onakove 
psine. I gospodarica im mora biti vredna i ljuta 
žena. 

Stoj. Pogadjaš na dlaku: ona ,je žena, koja 
zna zeirubiti i zaoštriti. 

Luka : Ja sam to i bez tebe znao, nego sam 
te upitao, da vidim, hoćeš li, kao stranjski čovek, 
istinu kazati. 

Stoj, (prema Staniši): Čuješ ovo je čudan čo¬ 
vek, — odkuda on zna da sam ja strajnski? (pre¬ 
ma Luki). Ko ti je kazao, da sam ja ovde služak? 

Luka: Ti sam. 

Stoj, Ja? Ja te do sada nisam ni vidio. 

Luka: Ni ja tebe. 

Stan. Kada ti je dakle to kazao? 


Stoj, Čuješ, ko si ti starče? Tebi psi kažuju 
istinu, kažuju ti ju ljudi, bez da oni za to znadu 

— — ti si sumnjiv čovek. 

S t a n. To je i meni sumnjivo. Bog ali vrag mora 
biti s njime, sam nije, to je sigurno. 

Stoj. Bio bog, bio vrag, ja se jednoga i dru¬ 
goga bojim. 

Luka: I bog je i vrag sa svakim čovekom. 

Stoj. Ali svaki, čovek ne zna što ti znaš. Ti si 
kao prorok. 

Stan, Takove reči čuti bilo bi odviš i od Luke 
Svevidića, 

Stoj. Od Svevidića ravno nebi, jer on je i ču- 
dnovatie stvari pokazao. 

Stan. (sumnjivo ga gledajuć): Pošto ideš na 
Udbinu? 

Luka; Božo Dobrostalić zove me zbog ukra¬ 
denih volovah. 

Stoj. Dćikle na te ima sumnju: — ni ja nebi 
dvaput rekao da si prav. 

Stan, Ne vredjaj čoveka; možda ga zove za 
dokaza ali za svedoka. 

Stoj, Što znadu Podgorci o kerbavskim gove¬ 
đim? Dobrostalićevi su voli u Lici pojedeni, a ja 
znam, da onaj nije njomu kazao, koi ih je jeo. 

Stan, Može čovek od drugoga štogod doznati. 
Dakle te zove za svedoka? 

Luka: Zove me, da mu kažem, gdje su vo¬ 
lovi. 

Stoj, Odkuda ćeš ti to pogoditi? — van ako 
si — 

Luka; Odkud i za niti i za berdo Gjuke Šuši- 
ćeve, odkud i za ćele Marka Trice, odkud i za ko¬ 
nje Ćire Zobenice, odkud i — 

Stan. (uteče mu se u reč): Dakle ti si Luka 
Svevidić — onaj božji čovek, onaj veliki prorok! 
Skoro da se obružismo. Oprosti, 

Stoj. Ko bi rekao da u tome oguljku onaj čo¬ 
vek stoji. (Oštro i sumnjivo motri ga). Daj, veče¬ 
raj, založi sira i kruha, dok što bolje dojde, Gde 
je Milica? 

Stan, Kako je to, da majke nije tako dugo , . . 
nešto novoga mora biti kod Angjelie. 

Luka: Dobro nije. 

Prizor 13. 

Pervašnji, Milica — zatime Danica. 

Mil. (prestrašena naglo dojde): Za ime božie 

— hajduci ovaj čas porobiše Hrabrovića — da se 
ide k toru! 

Stan, iStoj (Dignu se): Pa gde su sada? Gde 
je majka? 

Mil, Za nje neznam, a majka će ovaj čas biti 
ovde, Hodimo! 

Stoj, (prema Staniši): Nevalja ovoga čoveka 
sama u kući ostavljati: — oči mu na dobro ne slute, 
Lahko da je — ja sam idem 

Dan, (prestrašeno): Utekoše — ujdoše u germ, 
— još se nezna što su sve odnili. 

Stoj, Staniša! za njima, (Sto/an i Staniša odu). 

Prizor 14, 

Danica, Luka i Milica, 

Dan, Dakle je ovo taj putnik, — Kogović? 
Luka, Luka Svevidić, 

Dan, Onaj čudotvorac, dobro došao, upravo te 
trebamo. Ti ćeš doznati ove ajine. 

Luka, Ja se nadam, s božiom pomoćju. Koli¬ 
ko ih je bilo? 

M i 1, Pet — šest — vele. 

Dan, Nije se moglo od mraka razabrati (pra- 
ma Milici). Kćerce, daj proroku večerati. 

Luka, Hvala ti: ja sam već sit večerao, nego te 
molim samo, da idem spavati. 

Dan, Ti znaš da ti drage vOlje nudim: ako ti se 
rači, kaži kao i u tvojoj kući, U čas će biti žganci 
gotovi, pa ćemo ih začiniti sirom, medom, a ima i 
kap rakie za okrepiti se. 

Luka, Ako je rakie pri ruci, donesi mi serkljaj, 
dok vidimo što će s tim razbojnicima biti. 

Dan, Ako čovek može silom uzeti, nemože dati: 
Ako ostaneš gladan, sam si kriv. Kćerce, hodi u 
sobu po pogačicu, a ja ću đoniti rakie (ode). 

P r i z o r 15. 

L u k a s a m, 

Redka gospodarica: Žali bože, malo je ovakovih 
u Krajini! Ova žena vredi ovoliko zlata. Ovde je 
lako prorokovati: sve je očito, sve se samo kaže. — 

Prizor 16, 

Luka i Milica, 

Mil, (metne kruh pred njega): Eto, otče, uzmi 
dok majka dodje s rakiom. 

Luka (gledajuć kruh): Dara božiegal je li ovo 
kupovni kruh? 

Mil, Nije: iz domaće šenice, kod kuće xure- 
djene i samlivene. 

Luka (zagrize): Sad i sam vidim, da nije ku¬ 
povni, jer onaj neima ni izdaleka ovu slast i ovu 
piću, 

Mil, Kako to oče? Od jednake šenice mora biti 
i kruh jednak. 

Luka, Ne želi znati, kćerce, kako je to; — jer 
kad bi to znala naučila bi se jedno zlo više. Naj¬ 


bolja šenica ako se pokvari, gorji kruh daje nego 
li je zob. Mnogi ljudi ne gledaju što je dobro, nego 
što je očima lepo, pa kvare šenicu, a time ona gubi 
puno od svoje slasti i punosti, pa, ako se još sitno 
kao pepeo samelje, onda joj se kruh samo beli, ali 
jako slabo hrani. 

Prizor 17, 

PervašnjiiDanica, 

Dan, Donela sam evo i iskru meda, što će na¬ 
dam se takodjer dobro pristati. Uzmi, Luka, božji 
blagoslov! (prekersti se/večeraj dete i ti. Luka ne 
zameri znaš da sam smetena. 

Luka. Ne treba mene nukati: ja sam kod jila 
najmarljiviji čovek (jedu). Med je jako dobar, — 
kako si ga po bogu mogla do ovo doba godine 
sačuvati? — 

Dan, Imam ja njega i od pet godinah, premda 
ga nikada niseun branila ni domaćinu ni siromahu, 
kad su ga trebovali, U jeseni najprie ja napunim 
nekoliko ćupah, — koliko mislim da će mi za kuću 
dosta biti, — pa kada se kuća namiri, onda se pro¬ 
daje ono što ostane. Ja drugačie nedam, 

Mil, Majko, ja sam, hvala bogu sita, sad idem 
postelju za Luku pritresti, i vode mu za noge do- 
neh, kad mu ih prie nisam mogla oprati. 

D a n. Dobro, hodi. 

Luka, Hodi, devojko, hodi, slušaj majku, i 
hvali Bogu dok ju možeš slušati. Ako se uveržeš 
na nju, blago tebi i onome, čija budeš. 

Dan. Hodi, hodi, načini sve kako se pristoji, pa 
onda možeš ići spavati; ja znam da si umorna, (Mi¬ 
lica ode). 

P r i z o r 18, 

DanicaiLuka, 

Luka. Blago tebi, Danice, s ovom decom, a bla¬ 
go i nima s tobom! Što sam svita prošao, ja nenaj- 
doh ovoga reda. Ljubav dece prama roditeljima 
redko je naći, a još je redje da roditelji ljube decu 
svoju. Kod tebe je evo sluga izjednačen s rodje- 
nom decom, a i on te ljubi ni malo manje od če- 
dah kervi tvoje. Tu mora biti blagoslov božji; u 
tom moraju te i ljudi hvaliti, a i bog će ti naplatiti. 
Dan, Da kako bi drugačie mogla raditi? Drugo 
im ništa ne mogu dati van da ih naučim dobro ra¬ 
diti, da ih pošteno odgojim. Roditelji nemaju veće 
veselje, van kad vide svoju decu kreposnu, nepo¬ 
kvarenu, poslenu, uzterpljivu i da se med ju se 
ljube. Bog mi je i Stojana dao za dete: on neima 
drugu majku izvan mene. On je marljiv, dobar, a 
što drugda beneta, to nije ništa: ja najvolim da mi 
se istina u oči kaže, — on ima serce, kakvo je 

težko naći i kod najbolje devojke. Ja ga ljubim 
kako i moju Milicu i moga Stanišu. 

Luka, Nemaš više nikoga od kervi, van ovo 
dvoje dece? 

Dan, Imam još jednoga unuka, ali taj mi je nao¬ 
pako okrenuo. Sad je treća godina što ide u školu, 
ali nije za nikakov posao. Ja se tome toliko ne ču¬ 
dim, jer tri godine ništa neraditi, nego sediti u hla¬ 
du, pa se dobro hraniti, na taj način mora se dete 
od posla odbiti. Ali ja se čudim, što se nije ništa 
dobro u to vreme naučio: on niti sluša, štoviše niti 
moli boga, nego se sa svakim psuje, zlogovori i, 
tako, sam bog zna što će još iz njega biti, S našom 


hranom nije zadovoljan, nego ište nešto gospod¬ 
skoga, roba mu se domaća nedopada, nego hoće 
mu se nekakvih kapah na motiku, kakovima smo 
se prie nekoliko godinah na nekakvim š 1 j a v a r i ni 
smehali; već i liti hoće da nosi po dvoje gaće i 
tako dalje, derži ti se, kao da je u Beču rodjen, 
a neće da zna da će od hergje smerditi, ako druga- 
čie neokrene. Već se svima oteo, nego se još 
samo ja s njime porabočim. 

Luka, Doći će dete k sebi. Ali bi ti morala 
drugačije raditi. Kad čeljad vide, da je kuća puna, 
puno ištu, ako im se neda, onda se rogobore. Ja 
sam večeras opazio, da se kod tebe odviš troši, 

Nekažuj im što imaš, nedaj im puno jesti, pa ćeš 
videti, naskoro će postati pitomii. 

Dan, Ja nežalim što čeljade potroši, nego se 
bojim, da će se uzobestiti, Drugda se troši više nego 
li treba, ali se često moja obitelj mora o kruhu i 
sirutki spasati. Nikada nije izgubljeno što vredno 
čeljade uži je. 

Luka, Imena mi moga pravo imaš u tome; ali 
se ti već ne bi marila za nje toliko mučiti. Samo 
prigledaj koliko možeš, a oni neka rade kako i za 
se. Ako samo to sačuvaju što si im ti stekla, vazda 
će svega dosta imati. Znaš da rasipniku nitko ne- 
može napripravljati. Radina nitko ne učini pro¬ 
sjakom, a ni rasipnika bogatcem. 

Dan, Ja niti neželim da budu bogati, nego samo 
nastojim, da nebudu nikome na vratu. Danas kod 
nas niko bogat nemože biti, jer čim se više ima, 
tim se više ište, — Ja želim naučiti moju decu da 
budu zadovolna s malim, jer jedan čovek može 
više proarčiti, nego li hiljadu drugih steći. 

Luka, Tako je, po Luku! Ako hoće, neka rade, 
Jesili ti puno đonila u ovu kuću? 

Dan, Izvan oprave još jedan zavežanj perte- 
nine pod pazuhom. To ti je sve bilo. 

Luka, Pa vidiš koliko si stekla, (ogleda se). 
Meni je vreme leći; zbio sam se s noguh, pleći su 
mi pale, (Digne se). Ništa drugo za večeras van 
hvala na ljubavi. 


Dan, Ništa hvaliti — žali bože što se još ne- 
možemo razgovarati — lahku ti noć bog dao, — 
dobar upočitak — uzmi zublju dok se svučeš, — 
(dade mu zublju). 

Luka, Ja sutra popodne odlazim, za toga ćemo 
moći podivaniti, a kad se vratim više ću se ovde 
zaderžavati, Lahku noć! /Ode u sohu). 

Prizor 19, 

Danica sama, 

Ko nebi proroka poznavao, mislio bi, da on zbi¬ 
lja ovako i misli kako govori. On je deržao, da ja 
ništa neznam izvan mesti i siriti pa me je hteo 
iskušati, a i sam je kao i ja. Mnogi se ljudi varaju, 
kad misle, da mi Hervatice stare ništa neznamo, 
jer neznamo kao mlade načiniti iz nove košulje 
rasparanu ali barem prolizanu. To mi nećemo ni¬ 
kada ni znati ali ni mlade, premda idu od 5—6 
godinah u školu, neće znati ovo što mi znamo. Ne¬ 
ka bude svakome svoje pa ćemo videti tko će od 
koga što prije prositi. Već i meni vreme spavati — 
velik je komad noći — bog zna gde su ona dva — 

da ih nebi koi poginuo- 

Graja, graja, vika — što je to? — — razbojnici! 
razbojnici su u selu! (ode van). 

. ZASTOR SE SPUSTI, 

(Nastavit će se). 


VLASTA 

D ođi bliže, šareni, mali lepiru. 

Dođi bliže, juče je pala kiša. 

Ne peče sunce danas, ne boj se. 

Ne će u njemu izgorjet ti krila. 

Sunce je posije kiše mlado kao i ti. 
Njegove su zrake vedre kao i pogled 
Iz očiju tvojih, U zrakama 
Sunčevim mladim i trava mlada se blista. 

Tvoje su oči ko zrake mladoga sunca 
Vedre i hitre, središte mladosti tvoje. 
Života tvoga uvir su i vrelo 
Kao sunce vrelo života na zemlji. 

Mlado sunce ne žeže, ne žežu ni oči tvoje. 
Tek miluje mladosti plam, što gori u njima. 
O, da mogu na plamenu tome 
Grijati se vascijeli život. 

Brodman. 


lio 



»VIJENAC« 



SVETI KRIŽ 

ROMAN IZ HRVATSKOG GALANTNOG DOBA 
Napisao DRAGAN BUBLIĆ 


ROFICA je još dugo poslije čitanja 
držala pismo u ruci i nije znala, što 
^sve u njemu znači; samo je shvatila 
jedno: Ana već pripada Juliju! Ono. 
čega se najviše bojala, desilo se u Brlogu Napra¬ 
šila Julijeva priroda iznijela je triumf i kod dosta 
nježne Ane! 

Skandal! 

Sramota! 

Što će na to svijet, kad čuje za ovu avanturu? 

Julije će, kad se prviput napije, pričati u svom 
luđačkom raspoloženju cijeli slučaj, Petazzievi će 
neprijatelji biti sretni, a prijatelji neugodno ošinuti. 

Pismo je drhtalo u staračkoj ruci i velika bol 
se opet pojavila u duši majke, koja nije mogla ra¬ 
zumjeti, zašto je Julije odabrao Anu za žrtvu i za¬ 
što je Ana pristala na Julijeve predloge? Konačno 
nije mogla shvatiti: zašto se general vlada tako 
neodlučno u toj stvari? Zar je moguće, da je njemu 
drag taj brak? 

Zar ne zna, da će Tausi učiniti sve, da se osveti 
za intrige u Beču? Zar mu nije poznato, da Tausi 
ne će nikada dozvoliti taj brak baš zbog toga, što 
Keglević uzima Petazzievu? IH misli, da je Tausi 
zaboravljiv? 

Po svemu se čini, da je za njega glavno — - 
poslije onoga — Julijevo obećanje, da će ići 
biskupu i moliti dopuštenje za vjenčanje. Jadne 
Ii starice! Jadnog Ii života jedne grofice Keglević! 
Da je Aleksandar živ — ma kakav bijaše slabić — 
sve bi to bilo drukčije! Ne bi dječurlija imala pri¬ 
like da se igra oskvrnuća i da predaje budućnost 
obitelji biskupu na milost i nemilost! 

Grofičino se tijelo potrese: grčeviti se plač vine 
iz astmatičnih grudi i nešto zaškripi prije svakog 
uzdisaja. Sinoćnja bol, sinoćnja nesreća i grozne 
slike budućnosti ponovo je pritisnuše i ona je 
shrvana, i kao potkošena u koljenima, pala u na¬ 
slonjač. 

Oficiri su, očekujući povratak grofice i dolazak 
oca Nepomuka, pijuckali rakiju, Von Hubert je pa¬ 
lio očima seljakinju, koja ih je posluživala. Njeno 
zdravo, rumeno lice, pa velike modre oči, zaniješe 
Nijemca, Da nije bilo Jelačića, sigurno bi se upu¬ 
stio s njom u razgovor, ali ovako se stidio i zado¬ 
voljavao pogledima. 

Djevojka, izgleda, nije primjećivala prigušene 
strasti mladoga oficira ,,, 


Kad je došao otac Nepomuk, prvo mu je bilo 
da pita za groficu: 

— Gdje je njena milost? 

Jelačić je odgovorio: 

— Izašla je malo ,,, sad će! 

Pustinjak je slutio, da bi pismo moglo izazvati 
duševne trzavice kod stare grofice, pa je izašao 
na hodnik i zaputio se u njenu sobu i ne pogledavši 
dobro oficire. Na hodniku je malo zastao. Što da 
radi? Da uđe u sobu i da je tješi? Sigurno je či¬ 
tala pismo,,, 

I on priđe vratima njene sobe i pokuca. 

Nitko se ne javlja! 

Pokuca đrugiput. 

Opet ćutanje. 

Najavi se: 

— Ja sam, milostiva grofice, otac Nepomuk . . , 

Uzalud, 

Starac odluči da uđe. 

Polako, kao da se boji nekog groznog prizora, 
pustinjak otvori vrata i ispruži vrat. 

Vidi: u fotelju se zabacila grofica i miruje. 

Pozdravi: 

— Hvaljen Isus ,,, 

Ćutanje. 

Strašna misao jurne mu glavom: da joj nije po¬ 
zlilo, da nije,.,. ne, zaboga, to nije moguće! 

I priđe starici. 

Ona je duboko disala. Oči su joj bile poluotvo¬ 
rene, staklene. Ruke hladne. 

To je njena stara bolest — pomisli Nepomuk, 
koji je znao za njene napadaje, — Treba je pri¬ 
zvati svijesti i onda će biti sve dobro. 

Na stoliću, kraj fotelja, bijaše pehar s vođom. 
Starac turi ruku u pehar i počne škropiti grofičino 
blijedo lice. 

Za par časaka ona je otvorila oči i pitala: 

— Gdje je Ivana? Zna li ona? 

— Ne, ona ništa ne zna i bolje je, da ne zna — 
odgovori pustinjak. 

Grofica je opet ućutala. Pogled joj i opet po¬ 
stao staklen, 

Nepomuk je stajao kraj nje i čekao povratak 
potpune svijesti. 

Tek nakon četvrt sata starica se počela opo¬ 
ravljati. 

Govorila je: 

— Ah, to nije ništa, meni višeput dodje sla¬ 
bost ,., Hvala Bogu, da nije veće zlo ,. . 

Pustinjak je znao, da je kriza prošla: grofičino 
izvinjavanje značilo je uvijek kraj omaglice. 
Pismo Benevenuta Petazzia ležalo je na podu. 
Ona ga digne i pruži Nepomuku: 

— Čitajte, oče, 

Nepomuk čitaše. Ni jedna se crta na njegovo¬ 
me licu nije iskrivila, kad je došao do kritičnoga 
pasusa. Grofica očekivaše barCih živčani napa¬ 
daj sličan njenome ,,, 

Pustinjak je, pročitavši pismo, rekao: 

— Ja ne vjerujem. 

Grofica se začudi: 

— Kako, oče, vi ne vjerujete? 

— Ne, Julije laže. Poznam ja Anu, ona je dobro 
dijete .. , 

— Ali je i ona priznala ,,, 

— Makar, Ja, eto, ne vjerujem, Julije može 
reći, što mu drago, Ana isto tako, ali ja ne ću vje¬ 
rovati, Oni su se dogovorili, da tako pobijede go¬ 
spodina generala i vašu milost. Osjećali su, da će¬ 
te biti protivni tome braku, pa su pronašli način, 
po njihovu mišljenju, najsigurniji,,, 

— Zar bi to bilo moguće? — upita naglo gro¬ 
fica, , . - , . 

— Dabome, 

Zaćutaše, Poslije male stanke grofica, opet upita: 
— Pa što da radim? 

— Ono što je dogovoreno, 

— Ako je ovo istina? 

— Ne, nije moguće! Konačno, ako je istina, onda 
vam nikakav pokušaj razbijanja te ljubavi ne će 
uspjeti; ako nije istina, popovačka bi avantura 
mogla imati uspjeha. 

Grofica pomisli: 

— Ima otac Nepomuk pravo! — ali ne reče 
ništa, ■ ■ ■ , ^ 

I oboje pođu u sobu, gdje su oficiri čekali. 
Pustinjak sjedne kraj kapetana Jelačića, 

Grofica je znala, da će starac početi Jelačiću 
pričati popovačku avanturu grofa Juli ja, pa se nije 
mnogo zanimala za razgovor. Sjela u blizini von 
Huberta i s njim počela razgovor o Hrvatskoj, 
Njeni se živci nisu još posve umirili. Ruke su joj 
podrhtavale, naročito vršci prstiju. Bila je bolesno 
blijeda. Jučerašnji je dan i noć satrše; osobito ju- 
trašnje pismo ,,, dok nije došao Nepomuk, da raz¬ 
bije najstrašnije pomisli o đogođajima u Brlogu, 
Živčani potres nije ni bio strašan i bolan kao što 
zna biti, pa se polako, u razgovoru, oporavljala. 
Osjećala je, da neka toplina struji žilama. To je 
znak povraćanja izgubljene snage. 

Otac Nepomuk pričaše: 


— Vi ste, zar ne, donijeli pismo gospodina ge¬ 
nerala o slučaju mladoga grofa Keglevića? I vama 
je, sigurno, poznata cijela pripovijest. Poznato vam 
je, da se grof zaljubio u Anu, Nikakvo čudo, Ana 
je lijepa i dražesna. Konačno, oboje su mladi. Da 
li vam je, gospodine kapetane, palo ikada na pa¬ 
met, da je takva ljubav kažnjivo rodoskvrnje? 

Kapetan Jelačić malo je čudno pogledao starca 
i pomislio: »Zašto on to priča?« Slušao je, kako 
s naročitirh naglaskom izgovara riječi: slučaj, li¬ 
jepa, ljubav, rodoskvrnje. Pošto nije odgovorio na 
pustinjakovo pitanje, ovaj mirno nastavi: 


— Jest, njihova je ljubav kažnjivo rodoskvrnje, 
koje se može Keglevićima grdno osvetiti. Biskup 
Tausi spada među najveće neprijatelje obitelji Ke- 
glević, a Keglevići imaju mnogo razloga, da se boje 
biskupa ,,, jer, čuli ste sigurno, da ih biskup može 
upropastiti. Dakle, ova ljubav može samo škoditi 
obitelji. Zato grofica misli, da bi je trebalo uništiti, 
— To nije moguće! — upane kapetan, 

— Zašto ne bi bilo moguće? 

— Naprosto zato, što su oni već odlučili, da se 
uzmu i što .,, 


— I što su svoji? — pomogne otac Nepomuk. 

Da — potvrdi Jelačić! 

To nije istina. Ovo je samo taktika zaljub¬ 
ljenih, Meni se čini, da bi se to dalo najbolje ispi¬ 
tati ha slijedeći način: trebalo bi grofici Ani pri¬ 
čati zadnju Julijevu avanturu u Popovcu, Ako su 
doista svoji, onda bi priča ostala bez uspjeha; ako 
nisu svoji, onda bi Ana sigurno odustala od veze 
s tako čudnim čovjekom, 

Jelačić upita iroiiično: 

A tko bi uzeo ulogu intriganta? 

Starac se tržne. Iznenadilo ga ovo pitanje, 

• — Ne bi tb bila intriga, već usluga obitelji, ,. 

— Intriga, oče, intriga—potvrdi kapetan svoje 
prvo mišljenje, — koju bi gospodin general bio u 
stanju najstrožije kazniti.,, 

— Kazniti? Nikada! Naprotiv ,., 

— Poznam ja gospođina generala.,, Njemu je 
u stvari drago, što se Julije zaljubio u Anu i što se 
hoće da uzmu! 

Starca je ovaj odgovor jako iznenadio. Pogledao 
je groficu. 

Ova se zabavljala pričanjem mladoga oficira i 
nije čula odgovora ađutanta Jelačića, 

Otac Nepomuk je sve očekivao, ali ovo nikada. 
Da li je moguće, da je grof Benvenuto Petazzi pri¬ 
staša ovoga braka? Da li je moguće, da je Julije 
pozvan u Brlog po jednom određenom planu? Zar 
su ljudi tako podli? A što će obitelj Keglević? Što 

Će jadna grofica? I Nepomuk pogleda bolje kape¬ 
tana. Možda se šali? — pomisli. Ali je mogao opa¬ 
ziti, da je kapetanovo lice ozbiljno i bez ikakve 
crte, koja bi odavala šalu. 

— Dakle — reče pustinjak — vama se čini, da 
je gospodinu generalu drago ... 

— Jest, drago mu je, i konačno, pitam ja vas, 
zašto mu to ne bi bilo drago? 

Starac se snuždi: 

— Ne razumijete, gospodine kapetane, ne ra¬ 
zumijete slučaja! Radi se ovdje o Tausiu. 

— Moguće. Samo vam kažem, da je razbijanje 
ljubavi u Brlogu vrlo teška stvar. 


Grofica je razgovarala s mladim oficirom o Hr¬ 
vatskoj. Rado je slušala njegove dojmove o toj 
zemlji, koju nije mogla razumjeti, ma da je živjela 
u njoj preko trideset godina. 

Kapetan je hvalio vino i žene. Za plemstvo je 
rekao, da još nije stiglo njemačko ili francusko. 
Grofica je poznala jedno i drugo, pa je osjetila, da 
se kapetan von Hubert nalazi u velikoj zabludi. 
To mu je i rekla. On se malo iznenadio, da mu 
tako govori sestra generala Petazzia, 

— Milostiva gospođo grofice — reče mladi Ni¬ 
jemac — znam, da ste, živeći u ovoj zemlji, zavo¬ 
ljeli sve, što je njeno. Razumijem vas, jer nije lako 

žvjeti u jednome narodu samo s prezirom u duši 
za taj narod. Ali ne smijete zaboraviti, da našd 
uloga u ovoj zemlji ima svoj naročiti cilj: mi je 
moramo osvojiti! Preko nas će njeno plemstvo po¬ 
stati i ugledno u svijetu, preko nas će njene lje¬ 
pote doći do izražaja, mi ćemo joj pomoći, da se 
podigne i da bude pristupačna ljudima sa zapada, 
ali samo pod jednu cijenu: da ova zemlja ostane 
naša. Žalosno je samo, što Hrvati umiju mnoge 
naše čistokrvne plemiće prekaliti i od njih stvo¬ 
riti — Hrvate, 

Von Hubert kod ovih riječi značajno zaškilji na 
groficu. 

Ona ne odgovori. 

Čula je nekoliko zadnjih rečenica iz razgovora 
o Brlogu! 

Uz mladoga je oficira na časak zaboravila ci¬ 
jelu svoju nesreću; sada je opet osjetila bol u duši: 
rana se rastvorila! 

Zato nije primijetila kapetanova zaškiljivanja. 

Za nju bijaše značajnije, što je čula Jelačića: 
»Razbijanje ljubavi u Brlogu vrlo je teška stvar!« 
Von Hubertovi su zaključci prema tome sitnice. 

Ako je razbijanje ljubavi u Brlogu doista tako 
teška stvar, što će se dogoditi s Keglevićima, što 
će biti s njom, starom i gingavom? Ađutant Jelačić 
sigurno zna, kako tamo u Brlogu stoje stvari, pa 
je dobro, što otvoreno priča ocu Nepomuku —■ 
mišljaše ona gledajući snuždeno lice pustinjakovo. 

Odjednom kapetan Jelačić ustaiie i reče: 

— Mi ćemo brzo otići. Gospodin nam je general 
naredio, da se imamo istoga dana vratiti. Put je 
vrlo dalek, a može nas stići i kiša. 

Grofica se iznenadi: 

— Zar već? Ne, ne, vi ćete se danas ovdje od¬ 
moriti, Sutra u jutro možete krenuti rano na put, 

I onda, kako možete poći bez odgovora? 

Von Hubert pomogne ođutanta: 

— Moramo, milostiva grofice, moramo natrag. 

Pustinjak je u tome vidio Jelačićevu odluku, da 
prekine razgovor o Brlogu. I doista nije se varao. 
Pustinjakove ideje o ljubavi grofa Julija nisu se 
nimalo sviđale mladome kapetanu, koji je bio uvje¬ 
ren, da nema smisla rušiti ničije ljubavi. Ako su 
mladi, ako se vole, ako se hoće .,, pa neka se 
uzmu! Tu imaju pasti svi razlozi. Razumljivo je, 
kad se stara grofica protivi ovome braku, jer ona, 
kao majka, nikada ne će smatrati ni jedne žene 
dostojnom svoga sina, ma bio on najveća lola! Ali, 
što se ovaj starac, inače pobožan i povučen, plete 
u ove stvari? Njega je, vjerovatno, ovlastila na to 
grofica; tek, mogao je znati, da nije dobro što čini 
i trebao je samoj grofici prepustiti borbu protiv 


njihove ljubavi. Jelačić je bio uvjeren, da je grofu 
Petazziu u duši vrlo drago, što se Julije zaljubio 
u Anu: na taj način se imetak obitelji Petazzi ne 
će dijeliti na miraz ,.. 

Dosadila su mu starčeva razmatranja, a osobito 
je zamrzio cijeli plan, koji bi pomoću intrige imao 
srušiti jednu ljubavnu vezu, pa je pomislio, da bi 
bilo najbolje, kad bi izbjegao na bilo koji način 
daljnji razgovor i kad bi, u četiri oka, razgo¬ 
varao sa samom groficom, kao što mu je general 
preporučio. 

Vidjevši, da se njegova odluka o odlasku ne¬ 
ugodno dojmila grofice, malo popusti: 

— Možemo zadovoljiti milostivu gospođu gro¬ 
ficu i ostati danas u Gornjoj Rijeci zbog odmora ... 
ma da smo obećali gospodinu generalu brzi po¬ 
vratak! 

Jelačić je znao da ne smije otići iz Gornje Ri¬ 
jeke prije nego što razgovara s groficom. Glavno 
je postigao: pustinjak je zamuknuo. 

Zamuknuo je starac Nepomuk s bolom u duši; 
vidio je, da ne će moći grofici Teodori biti na 
usluzi kao što se nadao; osjetio je, da se Jelačić 
ustručava svake usluge u stvari Keglevića. Sada mu 
je bilo jasno, da Brlog ima svoje naročito stanovište 
u pitanju ove ljubavi! To ga je bolilo i gledao je 
tupo preda se i bez svakoga je zanimanja pratio 
razgovor grofice s nemirnim ađutantom. Bijaše mu, 
kao da je netko navalio ogromni kamen na nje¬ 
gove grudi. 

Grofica se, u ovoj prilici, jedva snalazila. 

Rekla je; 

— Gospoda će se malo odmoriti. .. 

Jelačić prihvati: 

— Po vašoj želji... inače ... 

— Još ćemo razgovarati prije vašega odlaska 

— oprezno će grofica ađutantu — Vi ste, dolazeći, 
naglasili, da imate za mene neke usmene isporuke, 

— Da, vaša milosti — reče Jelačić — imam po¬ 
ruke iz Brloga. 

— Pa htjedoste pobjeći ne rekavši mi ni riječi! 

— našali se grofica. 

Jelačić se malo zbuni: 

— Pobjeći... ne ,,, sigurno bih vam rekao .., 

Nešto prije podne pozove grofica kapetana Je¬ 
lačića na razgovor. 

Von Hubert se negdje u parku zabavljao s gro¬ 
ficom Ivanom, a pustinjak je molio u svojoj kolibi. 

Jelačić je odmah pošao u veliku sobu, gdje gro¬ 
fica rado dočekivaše sve goste, pa je upitao: 

— Što želi vaša milost? 

Htio je, da grofica sama pita o svemu, što je 
zanima. Zato je došao pred nju s pitanjem, kao da 
nije ni slutio, zašto je pozvan. 

Grofica je vidjela, da je pustinjakov razgovor 
izazvao kod kapetana neko čudno nepovjerenje 
prema njenoj kući, i ona je mislila, da kapeteui, kao 
mlad čovjek, spada u red prijatelja Julijeve lju¬ 
bavi, I njemu je kao Ivani sigurno nerazumljiva 
njena velika bol. 

I zato ga, ponudivši mu mjesto, upita tihim 
glasom; 

— Što ima novo u Brlogu, gospodine kapetane? 

Jelačić sjedne u fotelju prema njoj i odgovori: 

— Ništa, što vam ne bi bilo poznato. Ja sam, u 
glavnome, rekao sve ocu Nepomuku u nadi, da će 
vam on to opetovati. Mislio sam, da vas ove stvari 
neugodno diraju, pa sam nastojao, da omogućim 
pustinjaku, da vam on saopći neke novosti, jer 
pustinjaci poznaju nježnije forme razgovora ,., 

— Da, da, on mi je nešto rekao i naglasio je: 
izgleda, da je i moj brat za Julija ,, - 

— To stoji, milostiva gospođo grofice, i na tome 
nema što mijenjati. Mladi su, vole se, uzet će se ,.. 

— Nije moguće, da se uzmu — brzo će grofica, 
— jer se tome protivi biskup i meni nije po volji,,, 

— Ali, vaša milost zaboravlja, da je u Brlogu 
budući brak gotova stvar. Grof Julije je dao časnu 
riječ, da će kod biskupa ishoditi dopuštenje za taj 
brak i da će biskup pristati na sve, U Brlogu nije 
nikome poznato, da bi Tausi mogao Kegleviće 
upropastiti,,. 

Jelačić nije produžio. 

Međutim je grofica mudro ćutala. Nije htjela 
pred ovim stranim čovjekom, ma da je bio prija¬ 
telj obitelji, ništa reći o dugovima Keglevića, 

Poslije male stanke; 

— Vaša milost sada vidi, da je sve ono iz pisma 
istina . ., 

— Što, gospodine kapetane? — užurbano će 
grofica. 

— Ono, u što najviše sumnjate! 

— Ono? — zbunjeno će grofica. 

Nije mogla vjerovati, da bi Jelačić znao ono,.. 
I brat je pisao, da Jelačić ne zna ono glavno . . 
A sada? 

Grofica pogleda mladoga kapetana i u čekanju 
odgovora, koji bi objasnio ono, što se krije 
iza onoga, sklopi ruke u krilo i počne obrtati 
palčeve. 

Poslije male stanke reče kapetan; 

— Da, mogu vam reći, da se mladi par smatra 
svojim ... I zato bi najbolje bilo, da dođete s mla¬ 
dom groficom u Brlog. Tako misli i gospođin ge¬ 
neral. 


Ovim je odgovorom bilo grofici sve jasno; Julije 
i Ana se vole, oni hoće da se uzmu, jer su, u stvari, 
ljubavnici,.. ozbiljni ljubavnici. Ono, čega se naj¬ 
više bojala, ostvarilo se! Pustinjakovo tumačenje 
bratova pisma propada kao pusta nada! Stvarnost 
pred njom stoji kao odvaljena od pećine! 

I nije mogla pred ađutantom grofa Petazzia sa¬ 
kriti jecaje i suže, 

Ađutant je ustao i poklonio se grofici. 

Pošao je prema parku, odakle se čuo srebrni 
djevojački smijeh. 

Poslije objeda nastala je strka u gornjoriječ- 
kome dvorcu; grofica Teodora Keglević spremala 
se na put! Ona je odlučila, da posjeti brata u Br¬ 
logu i da sama vidi, što se to tamo dešava. Iz pri- 
sama i pričanja ađutanta Jelačića nije mogla ra¬ 
zabrati, što je zapravo istina. Konačno, njena je 
patnja postajala sve veća, i ona se bojala čestih 
napadaja. Svaka je neizvjesnost na nju djelovala 
kao najstrašnija bolest: zato je, eto, izdala nalog, 
da se spremi sve za put. 

S njome će putovati Ivana u zatvorenoj kočiji. 
Dva mlada oficira pratit će ih na konjima, 

Tomo je imao pune ruke posla; trebao je trčati 
tamo-amo po dvorcu, valjalo je izdati sve potrebne 
naloge u kuhinji i u stajama. Nije to laka stvar, 
naročito kad je grofica uzrujana. Znojio se, jadnik, 
kao da je u strašnim mukama i zaviđao Jurju Le- 
skovaru, kočijašu. 

Kapetan Jelačić bijaše osobito radosan, što se 
grofica odlučila na put. Uvjeren, da je svoju mi¬ 
siju s malo riječi odlično svršio i da će general biti 
zadovoljan, on je cijelo poslije podne proveo u dru¬ 
štvu Ivane i von Huberta, koji su većinu dana bili 
izvan dvorca, u parku, kog je jesen oblila svim 
nuancama žutih i crvenih boja. 

Ivanu je radovao put u Brlog. 

Kad ju majka upitala; 

— Ivana, hoćeš li me pratiti u Brlog? — ona je 
skočila prama starici, zagrlila je i rekla; 

— Hoću, hoću, majko! 

— Ali, mi idemo tamo u važnome poslu — upo¬ 
zorila ju starica, 

— Makar, ja idem, idem ,,. 

Ivana je skakutala u parku i von Hubertu se 
sviđala njena živost; ali, kadgod bi počeo laskati, 
ona je odgovarala francuski, a on nije razumio baš 
ni riječi.Tako je bio osuđen na pričanje običnih do¬ 
gađaja. Von Hubert, lijep i otmjen, nije mogao za¬ 
diviti mlade grofice, koja je, velika rijetkost onoga 
vremena — mrzila oficirsku uniformu! Naravski, 
ona mu to nije kazala, ali se po svemu vidjelo, da 

na nju slabo djeluju mamuze, krajiška odora i sa¬ 
blja, a još manje kalpak — ponos oficira! Vedro 
današnje raspoloženje nije imalo uzroka u blizini 
oficira već u majčinoj odluci za putovanje, Ivana 
je voljela Anu Petazzi, svoju kuzinu, kao što dje¬ 
vojka može voljeti djevojku onom posebnom, pu¬ 
nom ljubavi, na koju su tako često ljubomorni mu¬ 
škarci, pa je bila neobično obradovana majčinim 
pozivom. 

Ona je, tako raspoložena, pitala Jelačića: 

— Gospodine kapetane, kako se dugo vole Ju¬ 
lije i Ana? 

— To mi nije poznato, milostiva gospođice gro¬ 
fice, ali mi se čini dugo, dugo ,,. 

—r Lijepo je to, kad se ljudi dugo vole, zar ne? 

— Dabome ,,, 

— Još je ljepše, kad se uzmu nakon svega,.. 

Kapetan, je shvatio Ivanine riječi i rekao; 

— Grofica An» biti će vam blagođarna za ovo 
mišljenje! 

Ivanino lice obasja siiiijeh. 

Iz dvorca su dopirali uzrujani glasovi stare 
grofice, 

Von Hubert nervozno zveckaše mamuzania. 


Drugoga jutra, u zoru, čuo je otac Nepomuk, 
da su prošla kola kraj njegove kolibe i odmah je 
pomislio: kapetan je odveo groficu u Brlog... 
Malo iza toga došao je Tomo, 

— Hvaljen Isus, oče! 

— Uvijek hvaljen, Tomo. Što je nova? 

— Milostiva grofica je otputovala .,. 


— U Brlog? 

— Da, u Brlog k svojemu sinu grofu Juliju. 

— Kada se vraća? 

— To ne znamo, 

— A mlađa grofica? 

— I ona je otputovala! —i odgovori Tomo s ma¬ 
lim čuđenjem, 

— I ona? Dakle, sada je Gornja Rijeka pusta? 

— Da, oče, pusta ,,, Mene milostiva grofica 
šalje k vama .., 

— Zašto te šalje? 

— Da vam kažem; molite za nju i za njenoga 
sina! 

— Baš te zato šalje? 

— Samo zbog toga. Prije nego će sjesti u kola, 
veli ona meni: Idi Tomo ocu Nepomuku i reci mu, 
da moli za mene, dok sam u putu, i da mnogo moli 
za nesretnoga Julija ,,, 

Još je kazala: neka se ne ljuti otac Nepomuk, 
što ga nisam zvala u dvor, imala sam odviše brige 
oko spremanja za put. 

Dok su razgovarali, starac je stajao na vratima 
kolibe, a Tomo je, gologlav i pognute glave kao 
pokajnik, čekao blagoslov. 

Otac je Nepomuk zaćutao, pogled upravio pre¬ 
ma nebu i učinio nad glavom škiljavog Tome 
znak križa, 

Tomo je nazvao Boga i vratio se dvorcu. 

Kad se nakon nekoga vremena okrenio, vidio je 
da starac još uvijek stoji na vratima uzdignute 
glave prema nebu, na kom se zacakliše prve zrake 
jesenjega sunca. 

(Nastavit će se.) 


MIRO MAJER: PJESME 


PROLJETNA SUITA. 

noge su protekle noći bez sna 
i pusti dani nada mnom 
u čežnji za Nečim, 
odavna u duši što nosah 
naslućeno ... daleko ... 

Oj, Vi, što sretam Vas svakdan, 
da r su i putovi Vaši bez cilja? — 

Pod cjelovom sunca životi novi svud niču, 

a u meni umire tiho 

čežnja za Nečim, 

odavna u duši što nosah 

naslućeno .,. daleko — — — 


A D A GIO. 

D anas je umrla jedna duša. 

Tiho i mirno, kao što umire dan. 

Bez talambasa i blještavila turobne pompe — 
tiho i mirno, u zoru kao što nestaje san. 

I visoko negdje u eteru 
zasjala jedna je suza, 
nijema što bol je istisla iz srca — 
ko zvijezda, 

O, da li su sve zvijezde 

suze, za koje se nikad ne sazna — 

ili prozirne, ispaćene duše, 

što umiru tiho i mirno — ko dan? 

MILIVOJ UZELAC: KOMPOZICIJA. 


IL SIGNOR IO 


Pripovijest o sebičnom čovjeku. — Napisao S. FARINA. 
Preveo Zlatko TERKOVIĆ, 


L MOJA SADAŠNJOST, 

(Iz Marcantorijeve bilježnice.) 

JO je tako visok, da je htijući proći is- 
^pod velikoga luka galerije Viktora 
Emanuela morao da se sagne i da upre 
ručetine o svoje jake bokove; istom u 
oktogonu mogao se osloboditi ovako neugodna 
položaja; no uspravljajući se bijaše krivo oci¬ 
jenio udaljenost, pa udari glavom o kupolu i 
nekoliko mu se razbitih stakala uz buku prosuše 
^ do nogu. Malo docnije iziđe, kako je bio i došao, 

postranim vratima. Ulicama je brzo koračao i tako 
je doskora došao do staroga svoda »Novih vrata«, 
kojima je prošao ne ustavljajući se. Kad je stigao 
) na Cavourov trg, praćen gomilom, na koju se nije 

ni osvrtao, obuhvati jednim širokim pogledom kro¬ 
vove grada Milana, onda ga svrne na grupu mladih 
akacija, što ih je grad zasadio, da daju sjenu bu¬ 
dućim generacijama, pa jednu delikatno istrgne i 
zatakne koketno u zapučak svoga kaputa ... 

Tko je to bio? 

Bio je junak mojih sanja. 


No moj san nije bio beskoristan, i ja se tome 
radujem, jer nam nije uvijek dano, da korisno upo¬ 
trebljavamo svoje sne. Moj je san bio jedna 
alegorija. 

Vi ga znadete: onaj osjećaj, koji ne gleda niko¬ 
me u lice, koji osamljen prolazi svijetom, kida¬ 
jući za svoj zapučak drveće zasađeno, da bude 
sjenicom kasnijim naraštajima; vi ga znadete — 
zove se egoizam. 

Ja nisam egoista; imat ću možda mnogo po¬ 
grešaka, za koje sam ne znam; no kako ne trpim 
većeg dijela svojih bližnjih, osjećam, da bih mrzio 
sama sebe, kad bih bio egoista poput njih, a to bi 
bilo protuslovlje. Proučavao sam sam sebe i volim 
se, to iskreno priznajem; neka bude da sam malo 
tašt; ali egoista, — to ne. 

U predvečerje odluke, koja će promijeniti tok 
moga dosadanjeg života, dolazim još jednoć sam 
sebi na sud, bacam još jednoć sondu u svoje srce 
i nadam se, da u njemu ne ću naći ništa, radi čega 
bih se morao kajati. 

Dakle, prije svega, tko sam ja? 

Ja sam Marco Antonio Abate, profesor filozo¬ 
fije na dvije privatne gimnazije, navršio sam pede¬ 
setu, udovac sam već petnaest godina, te imam, 
ne znam gdje, jednu nezahvalnu kćer. 

Nego ostavimo zasada moju kćer; ja se ne kra¬ 
tim da govorim o svojoj nesreći; mnogo sam o njoj 
mislio i još nisamj uspio, da o njoj uopće ne mislim; 
ja nemam što da sebi spočitavam; kasnije ćete se 
sami jasno uvjeriti. 

Vidjet ćete u svoje vrijeme, kako je slabu hvalu 
i nagradu primio jedan otac, koji je svojoj kćeri 
udesio život, na kojem bi joj mnoge zavidjele, u 
kući, gdje je još kao djevojčica bila već kraljica, 
i koji je nakon svega toga u potaji radio, da joj pri¬ 
bavi još veće ugodnosti; kao što sam rekao, to 
ćete vidjeti kasnije, a sada tome još nije vrijeme. 

Serafina — i ime sam joj dao lijepo, no i to je 
bilo uzalud — Serafina izdade sve nade, što sam 
ih bio polagao u nju. Danas je Serafina daleko od 
mene i ja sam sam. 

Neka me nitko ne žali: nisam badava predavao 
dvadeset i šest godina filozofiju. Znanost nije kao 
ljudi, pa mi nikada ne uskraćuje utjehu, koju u nje 
tražim. 

Kad velim »sam«, ne mislim kod toga na de¬ 
belu Anu Mariju, koja mi pravi krevet i sprema 
sobe. Ima dvadeset godina, što mi Ana Marija 
pravi krevet i sprema sobe; otkako sam sam, ona 
to čini veoma brzo, možda zato, jer gledajući me 
šutljiva misli, da sam žalostan, a njezin joj egoizam 
savjetuje, da čim brže izmakne iz društva melan¬ 
količna čovjeka. Jednoć je ona išla i na trg, zadr¬ 
žavala se u kuhinji, da pročavrlja nekoliko riječi 
s mojom kćerkom, a po svoj prilici i da ponese 
kakav ostatak od jela; ovu gorku refleksiju činim 
svakoga jutra, kad vidim, kako mi dolazi moja 
stara, nesigurna, zbunjena pogleda, ruku sakritih 
pod pregačom s obligatnom obavijesti: »Ja sam 
svršila i mogu ići,,, zapovijedate li štogod?« 

Ja ne zapovijedam nikada ništa, i Ana Marija 
odilazi, vadeći ispod pregače najprije jednu, pa 
drugu ruku. Dvorištem odjekuju njezini veseli ko¬ 
raci, a koji put znade i potrčati. 

Moje su današnje navike iste, kao i prije tride¬ 
set godina; ustajem zorom, jer sam uvjeren, kad bi 
se išla praviti statistika, da bi se dokazalo, da su 
ranoranioci — osim ako ih nije nadvladala potreba, 
slaba hrana ili neznanje — oni, kojima prije ili 
kasnije, u toku stoljeća, lijenčine prave krevete i 
spremaju sobe. Čim ustanem, otvaram prozor, da 
uđe zrak i svijetlo; kako se na ovu provalu ranoga 
jutra u sobu više ne budi moja uboga žena, snena 


i plačna, ali u dnu duše sigurno zadovoljna, pripa¬ 
ljujem sam samovar s kavom, koji je uvijek ostao 
na svom starom mjestu, među dva kreveta-bli- 
zanca; oblačim se, a kod toga mi ne izbjegne ni 
jedna nota od misterijozne pjesme sa stolića iz¬ 
među dvaju kreveta; kod posljednje kitice ja sam 
uvijek spreman, da jednim dahom ugasnem drhtavi 
modrikasti plamen. 

Onda pijem kavu hodajući sobom gore dolje, 
od noćnog ormarića do velikog ormara sa zrca¬ 
lom i natrag, spremam samovar u ladicu i ostav¬ 
ljam talog Ani Mariji, koja uvijek veli, da će ga 
baciti, ali toga nikada ne čini, uvjeravam vas. Ja 
dobro znadem, koliko vrijedi talog, znadem, da 
prokuhan s malo vode daje laganu i zdravu kavu, 
koju je moja kći pila radije, nego moju; no pu¬ 
štam, da me tobože vara ova uboga Ana Marija, 
jer dobro znadem, kako je zahvalnost težak teret 
za srce kulturna čovjeka. 

Dok Ana Marija pravi krevete i redi sobe, ja 
odlazim, da se malo prošećem u obližnjim nasa¬ 
dima javnog perivoja; na uglu kraljevske vile su¬ 
srećem svog staroga prijatelja, jednoga prosjaka 
po zanatu, a filozofa po instinktu. 

Čim me ugleda, prilazi k meni, da me pozdravi 
i smiješi mi se, 

»Dobar dan«, veli on, a ja mu odgovaram »Do¬ 
bar dan!« pa idem dalje ili stanem, da progovorim 
koju riječ s njime. 

Nikada mu nisam dao ni filira, a nikada mu ga 
ne ću ni dati, ne od škrtosti, nego iz principa. On 
to dobro znade i daje mi pravo. Koji put sjedam 
na klupu, a on se naslanja na stablo divljega ke¬ 
stena. Ja ga pitam: 

»Jeste li mnogo danas dobili?« 

On na pitanje ne odgovara ravno, nego priča, 
kako su žalosna vremena i kako se ljudi više ne 
boje pakla, 

»A žene?« pitam ja. 

»Žene«, odgovara on s lukavim smiješkom, — 
žene češće učine štogod, da spase dušu.« 

Treba ga čuti, s kolikom ironijom izgovara ri¬ 
ječi daspasedušul« 

»Ali samilost«, nastavljam ja, »i srce?« 

»Samilost«, govori on, »srce,.,«, pa mi raz¬ 
laže svoju teoriju, zreli plod tridesetgodišnje pra¬ 
kse, Samilost nije ništa (hrugo, govori on, nego pri¬ 
kriveni strah pred bijedom. Oduzmite ljudima in¬ 
stinkt praznovjerja — kaže on —, pa će svi ra¬ 
diti kao vi, ne će mi dati ni filira. 

»Je li težak vaš zanat?« upitam ga jednog dana. 

»Bio je težak«, odgovori mi on, »bio je težak 
u prvo vrijeme; sad više nije«. 

Dok je još mlad i neiskusan trčao amo tamo 
kao opsjednut, ili dok je, naslonjen o zid svakome 
glasno pričao svoju nesreću, onda je bilo teško, 
no sve malo pomalo naučio je šepesati, kako treba, 
uvježbao se, da po licu i koraku sudi svoju kli¬ 
jentelu, pa se sada gotovo nikada nije varao. 

Dok nas dvojica razgovaramo, prolaze mimo 
nas različiti ljudi, na koje se on i ne obazire; a 
onda me najednoć ostavlja, prekidajući razgovor 
u pola riječi, pa ide ravno preko puta, da ubere 
svoj novac. Ja ga pitam pogledom. On pogađa 
moje pitanje i istim onim svojim lukavim smije¬ 
škom govori: 

»Dao mi je dva groša; ovaj je mladić bio sretna 
lica. Mora da je zaljubljen; zaljubljenici su dobre 
mušterije, ne bih znao reći, zašto ,,,« 

A ja bih mu znao reći. Ljubav je jedan ego¬ 
istični momenat. Ljubavnici su najsebičniji ljudi 
na svijetu, ali daju milostinju, jer ništa ne misle, 
ili koji put i zato, što u sebi osjećaju neku umiš¬ 
ljenu veličinu, neku zaslijepljenost, koja ih goni 
na velikodušne čine i na rasipnost; onda je naj¬ 
manje, što mogu da učine — da siromahu dadu 
milostinju. 

Zaista je za požaliti ovo djetinjasto i ishlap- 
Ijelo ljudstvo. 

Vraćam se k sebi. 

Poslije šetnje idem, ali ne brzo, u školu, gdje 
me čeka, ah ni najmanje ne čezne za mnom, neko 
dvadesetak učenika, koji nikako ne žeđaju za mo¬ 
jom naukom. 

Mučke smo se sporazumjeli, da biće stvara oko¬ 
linu i što postoji oko njega. Pod uplivom ove kolo¬ 
salne laži naše prijateljstvo nije bogzna kako sr¬ 
dačno, pa ne će ni potrajati dugo. Čim stupim u 
razred, vidim na svakome heu — ne izuzevši ni 
jednog jedinoga — da je razočaran, što ga je pre¬ 
varila jedna nada: da sam ja prehlađen, da ima- 
đem žestoku groznicu ili bilo što drugo, radi čega 
bih barem jedan dan morao ostati u krevetu. 

Lekcija počinje i svršava; koji puta pitam one, 
koji slušaju najpažljivije, da se uvjerim, kako nisu 
razumjeli ni slova; onda se rastajemo s veseljem. 

Ja odlazim noseći sa sobom svoju tajnu, pro¬ 
tivnu nastavnom programu, oni gledaju za mnom 
otvorenih ustiju, diveći se mojoj lubanji, u koju je 
mogla da stane ovako maglovita filozofija. Ja mi¬ 
slim: kad bih samo jedan jedini put objavio s ka¬ 
tedre, da je okolina stvorila biće, jer joj se tako 
prohtjelo, koliko bi komešanje nastalo! Koliko 


svijetlo! Ja mislim, da bi hladnoće mojih učenika 
nestalo, kao pod čarobnim prutićem i da bi moje 
naučavanje prodrlo i u najtvrđe glave, No nastavni 
program toga ne dopušta. 

Poslije jutarnje obuke, a prije poslijepodnevne, 
ručam u gostionici »Trenk«, Našao sam, da je nje¬ 
mačko pivo kao njemačka filozofija: i jedno i 
drugo bolje je piti na vrčeve, nego na gutljaje, i 
to zatvorenih očiju. Kuhana šunka zaslužuje već 
više pažnje; ja se preporučujem konobaru, kako 
mi Usud, koji upravlja ljudskim stvarima, ne bi 
dosudio odviše tanke kriške šunke ili odviše pjene 
u vrču s pivom. 

Kod večere nađem se obično u brojnom dru¬ 
štvu; drugovi su mi kod stola veseli, mladi čas¬ 
nici, koje stoji mnogo truda, da podnose ovako šu¬ 
tljiva druga kod stola kao što sam ja. U njihovim 
godinama čovjek je toliko sretan i bezbrižan, da 
gotovo i zaboravlja da bude sebičnim, A onda, 
ja sain sjena sunčane zrake, što pada na njihov 
zajednički stol; ja im služim za kontrast. Kad hoće 
da kažu kakvu šalu, gledaju me najprije ispod oka 
i smiješe mi se, da me unapred udobrovolje; a kad 
je šala izrečena, smiju se, da sve ori. Za nagradu 
traže uvijek, da ja prvi uzmem juhe i mesa, iska¬ 
zuju mi tisuću drugih malih usluga načinom voj¬ 
ničkim, malo otresitim, ali prijatnim, 

»Evo, to su ti ljudi!» govorim sam u sebi. »Ovi 
oficirčići, koji bi se smatrali povrijeđenima u svo¬ 
joj časti, kad bi se na ulici netko zaustavio, da ih 
pogleda od glave do pete, bez namjere, da ih uvri¬ 
jedi, podliježu tajnom času jednog prezira, koji 
se proteže na čitavi rod ljudski!« 

Kod voća redovito ulazi profesor Gerolamo, do¬ 
bar drug i prijatelj, neumorno zlobno ćaskalo, koje 
po svoj auditorij dolazi k stolu, da ga povede sa 
sobom na šetnju preko polja. 

»Imaš li cigaru?« pita me, čim iziđemo napolje, 

»Samo jednu«, odgovaram ja, 

»Trebat će, da si kupim«, zaključuje Gero¬ 
lamo, 

Da, trebalo bi; no on ipak svaki dan zaboravlja, 
da se opskrbi cigarama, pa ih redovno traži u 
mene, a ja sam si postavio pravilom, da svaki dan 
prije večere kupim samo jednu. Kad profesor Ge¬ 
rolamo smjesti cigaru u ustima, počinje gristi; naj¬ 
prije cigaru, onda svoga bližnjega. Literatura je 
za njega dobar izgovor, da iskali svoju zlovolju: 
najviše od svega ljuti se na svoga kolegu iz povi¬ 
jesti i zemljopisa, koji je izdao jednu knjigu o po¬ 
rijeklu ,.. već o nekakvom porijeklu ... pa se usu- 

dio, da napiše »predjel« mjesto »kraj« i baš na 
prvoj stranici; drugdje piše »rabiti« mjesto »upo¬ 
trebljavati«, pa »povjest« mjesto »povijest«, što 
nije možda štamparska pogreška, jer tako piše 
konzekventno kroz čitavu knjigu. Profesor Gero- 
lamo nabraja još silesiju pogrešaka, no ja ih ne 
pamtim, jer jedva pazim, što govori. Poslije pro¬ 
fesora povijesti i zemljopisa obično daje Gero- 
lamo maha svome jeziku, pa tu ščepaj za ovratnik 
gospodina Y, gospodina Z, pa drugu gospodu, što 
ih hvali štampa (štampa? pita on sam sebe u 
zagradi,., četiri derana, koji su propali na maturi) 
i pohlepno čita publika (publika? koja publika? 
u Italiji nema publike!) Profesor Gerolamo tvrdi, 
da to nisu čitatelji, da literatura nije ona zbirka 
gluposti, što ju hvale novine i plaća publika, nego 
je literatura sasvim nešto drugo; uostalom, on mi 
daje razumjeti, da od nesretnog Ypsilona i grješ¬ 
nog Zete nije pročitao ni tuce stranica, a platio 
nije nijedne. 

Ako nisam zaokupljen drugim mislima, jetko 
me naklapanje Gerolamovo još nekako i zabavlja, 
ali ne na način, kako on to misli, 

»Ne čini li se i tebi?« pita me on za moj sud, 

»Kako da ne!« odgovaram ja i dižem pogled 
na nebo. On se još više žesti, a ja se zabavljam 
promatrajući i proučavajući sa svih strana tu nje¬ 
govu maniju, da se smatra povrijeđenim slavom 
najpoznatijih modernih pisaca samo zato, što i sam 
kani da napiše knjigu i da bude slavan. Čini mi 
se veoma domišljatom njegova ideja, da iskopa ođ- 
nekale najopskurnijega literata pa ga stavlja o bok 
najviđenijima tvrdeći emfatično, da vrijedi više, 
nego svi ostali zajedno, premda ne vrijedi ništa. 
Domišljatija je još ideja, otkopati mrtvoga, da se 
ukopa živi; ali više nego sve drugo, zadivljuje me 
njegova sigurnost, kojom me — n^lkon što je sve 
oko mene porušio — da bi umirio moj prestrašeni 
duh — nježnom silom kuša prinukati, da se odu¬ 
ševim i da se divim ideji njegove knjige, što će 
je jednoga dana napisati. 

Kuša, ali mu često ne uspijeva, što više, ne 
uspijeva mu gotovo nikada; jer dok on u svome 
žaru ruši čitave knjižnice, da bi pripravio dostojno 
mjesto knjizi, što će se istom roditi, ostavljam ga 
ja potajice i odlazim sa svojim mislima daleko, 
daleko. 

Ne događa se više, da bih ja govorio o sebi ili o 
svojim stvarima. Pokušao sam bio jedan jedini put, 
no opazio sam, kako je odmah postao rastresen. 
Zato šutim i uživam u njegovu čavrljanju, dok mi 
ne dosadi, a kad mi ga je dosta, puštam da se 


buka, što je prave njegove usnice, pomiješa sa 
cvrčanjem cvrčaka i šturaka u polju i kreketanjem 
žaba u jarku uza cestu. Ja ne tražim, da profesor 
Gerolamo šuti; neka govori, koliko hoće, ali neka 
se zadovolji, da mu ja za odgovor kimnem glavom 
i da me uza sav žar svojih noćnih ekspektoracija 
doprati do ulaza u moju kuću. 

»Laku noć, dragi prijatelju.« 

»Laku noć!« 

On odlazi kući, a ja u krevet. 

Moj je dan svršio, 

II. MOJA PROŠLOST. 

(Iz Marcantorijeve bilježnice,) 

Moje nevolje počinju danom, kojega je umrla 
moja Faustina, 

Faustina je bila mojom ženom četrnaest go¬ 
dina; ona je bila do dna pronikla moje srce, cije¬ 
nila me je po zasluzi, sažaljevala je moje slabosti. 
Riječi su između nje i mene postale gotovo suvišne. 
Ja bih je samo pogledao, a ona bi već dotrčala, jer 
je umjela da čita moj pogled. Uspijevalo joj je, 
da često ustane prije mene, i radila je to u tami, 
ne otvarajući zastora na prozorima; u tami se i 
oblačila, a onda je izlazila iz sobe na vršcima pr¬ 
stiju, pazeći da ne buni moj počinak, koji mi je 
bio toliko potreban; tako je naime postojano ona 
tvrdila, a ja joj nisam prigovarao, jer je ugodno 
dati se milovati bez opirćinja, a s izvjesnim slabim 
i nježnim dušama, to je i veoma zaslužna stvar, 
Faustina, koja je bila sklona milovanju, bila je za¬ 
dovoljna, ja također. To je bilo moje sretno 
vrijeme! 

Posljednjih mjeseci svoga zemaljskog života 
bila je moja žena veoma turobna i često se sa¬ 
krivala, da se slobodno isplače. No u mojoj pri¬ 
sutnosti uvijek se smješkala, koji put se pače i 
smijala; nije htjela da muti mir moje duše, I tako 
mi se smiješila do posljednjega daha. Jednoga me 
jutra zovne k sebi, i kad sam stao do njezina uz¬ 
glavlja, reče mi, da ne će ustati, ni toga dana, ni 
uopće više nikada. Molila me, da joj oprostim, kao 
da je bila što kriva, 

»Kako ćeš ti sada?« upita me zabrinuto, 

»Kako ću?« odgovorim ja šaleći se, »Evo, 
kako ću,« 

I pripalim samovar, 

»Bravo!« reče ona tužno; a ja joj preporučim, 
da se ne uzrujava, da ne misli ništa, nego kako 
će što prije ozdraviti, da me riješi brige, 

»Kako si dobar!« prošapće Faustina. 


120 



»VIJENAC« 


Upravo je tako rekla; noću mi još i sada često 
zvone ove tri riječi u zatvorenoj mojoj sobi. Ja ih 
čujem i radujem im se, jer su istinite; i ako su 
ljudi i sudbina učinili, što su mogli, da me pokvare, 
ja sam ipak ostao dobar, 

Faustina umre stavljajući mi na srce, da ne po¬ 
pustim žalosti, da ne obolim, i da živem za sreću 
našeg djeteta, kojemu je onda bilo dvanaest 
godina. 

Posljednje su mi želje moje uboge družice bile 
svete; učinio sam sve, kako je ona željela; nisam 
se dao, da me shrva žalost, nisam obolio, nego 
sam živio. 

Kad sam stajao pred bijelom Iješinom Fausti- 
ninom, činilo mi se, da ne će biti moguće; no jaka 
moja volja slavila je pobjedu nad teškom žalosti. 

Počeo je novi život, moj gotovo pustinjački ži¬ 
vot, koji traje već petnaest godina i koji sam 
hrabro podnosio sve do danas. 

Serafina je bila velik teret za čovjeka samca; 
trebalo ju je poslati u zavod, i ja sam za nju ispo¬ 
slovao polubesplatno mjesto u jednom odgojilištu 
u svome rodnom kraju, u Bergamu, Ona je išla 
onamo plačući i na rastanku mi je okupila ruke 
svojim suzama, 

»Misli na svoju majku«, pokušao sam da joj 
kažem; »ona nije nikada plakala; prošla je kroza 
život sa smješkom na usnama; nauči i ti, da se 
uvijek smiješiš svom ubogom ostavljenom ocu«. 

Na ove riječi počela je Serafina plakati još jače, 
i ja je nisam mogao utješiti. Morao sam je ostaviti 
onako zaplakanu u naručaju ravnateljice zavoda, 
jer bih inače bio zakasnio na podnevni voz; odlu¬ 
čio sam, da ću joj pisati, netom stignem u Milano; 
no ona se požurila prije mene, jer sam četiri dana 
kasnije našao u školi njezin list od četiri stranice, 
sav natopljen suzama. Nad ovom sam se poslani¬ 
com, koja mi je stigla sa zakašnjenjem od tri dana, 
jer je bila upravljena na nekog »Abata profesora 
Marka Antonija«, morao zamisliti; opazio sam u 
listu množinu fraza i romantičnih riječi, za koje 
mi se Serafina činila još apsolutno premlada. Moja 
kćerka, koja je uvijek bila najplašljivija od stvo¬ 
rova, što nose kratke suknje, moja kćerka, koja 
se želeći mi laku noć nije usuđivala, da me poljubi, 
ako bih ja zaboravio, da poljubim nju; moja kći, 
koja me je toliko štovala, da sam i sam dolazio u 
nepriliku; moja kći, koja je u meni, ne znam ni 
sam zašto, gledala više profesora neke teške zna¬ 
nosti, nego oca; ta je eto kći, daleko od mene, sa 
svojih ciglih dvanaest godina nalazila čitavu ne¬ 


običnu i neočekivanu frazeologiju nježnosti za za¬ 
četnika svojih dana, 

I ona mi je, kao nekoć i njezina majka, dobra 
duša, pisala: » ,, ti si dobar, u tebe je velikodušno 
srce ,,,«, i slično. 

Stvar- mi se činila ozbiljnom, i ja sam se požu¬ 
rio s odgovorom; savjetovao sam joj, da pomnije 
bira svoju lektiru i da s većom štednjom upotreb¬ 
ljava izraze, što ih nalazi u knjigama. Sjećam se, 
da sam joj pisao: 

»Pisati treba prostodušno, jednostavno, više 
srcem, nego fantazijom, a prije svega treba biti 
iskren; nauči već sada odbijati zvučne fraze, jer 
su većinom prazan vjetar; i jer u tebe još nema 
dovoljno iskustva, koje za takav stil treba; bolje 
je da se kaniš neobičnih riječi, jer bi se moglo do¬ 
goditi, da zvuče kao lažan novac,« 

Ona mi je odmah odgovorila: da je moj list iz¬ 
vrsno razumjela, da mi hvali za dragocjene savjete, 
koji se, pisala je, duboko urezali u njezino srce. 
Kraj toga je list počinjao sa: »Obožavani oče!« 

Manija za pisanjem postala je u moje kćeri to¬ 
lika, da sam ozbiljno morao gledati, kako da sti¬ 
šam tu bujicu, već i zato, da se domaći budžet ne 
optereti prevelikim izdacima za poštanske marke, 
Počeo-_sam dakle na Serafinine listove odgovarati 
sve kasnije odlučivši, da ću Serafini govoriti otvo¬ 
reno i opširno o uskrsnim praznicima. 

Blaženi praznici! Ja sam joj jednom prilikom 
malo neoprezno bio obećao, da ću je na praznike 
povesti kući i sad nije bilo načina, da joj se do¬ 
kaže, kako sam se nakon zrela promišljanja uvje¬ 
rio, da je bez velikih neprilika za sebe ne mogu 
uzeti preko praznika k sebi, jer mi nije sve onako, 
kako je nekoć bilo. Nisam htio, da joj izričito od- 
bjem, jer bi to za malu glavicu, nakljukanu fraza¬ 
ma bilo previše okrutno; ali bih bio veoma volio, 
da je ona sama, makar je samo djevojka, shvatila, 
na koliku mi je nepriliku njezin dolazak, — No ona 
nije shvatila ni truna, nego je u svom djetinjem 
egoizmu htjela pod svaku cijenu, da ja ostavim 
svoj posao, spremim kovčege i putujem u Bergamo 
po nju. 

Kad me je ugledala, zapljeskala je rukama i 
baci mi se oko vrata, kako sam i očekivao po nje¬ 
zinim pismima; no umirila se sasvim iznenada, U 
kočiji, u željezničkim kolima, u kući za vrijeme 
praznika uspjelo joj je, da me obmane prikazujući 
se najrazumnijom djevojčicom na svijetu. 

Bojim se uostalom, da se sirotica u ove uskrsne 
dane malo i dosađivala, jer u to doba ja još nisam 
umio da zabavljam djevojčice, a u mojoj biblioteci, 
koliko je obilovala knjigama iz metafizike, etike 

i ostalih grana filozofije, bilo je veoma malo za¬ 
stupnika lijepe knjige. Bio je Dante, Guicciardini, 
Macchiavelli, no Serafina nije još bila u godinama, 
da se naslađuje njihovim djelima; imao sam jedan 
svezak »Vjerenika«, i moja ih je kćerka od očaja 
počela da čita. No jedva bi se jutrom pokazala 
Ana Marija, već je Aleksandre Manzoni ležao bilo 
na divanu, bilo na stolu ili stolici, a Serafina je 
radosno trčala, da s njom pravi krevete i sprema 
sobe. 

To je bio dobar znak, i moje ga je očinsko srce 
opazilo s veseljem. Htio sam joj već sada, za vre¬ 
mena, natuknuti, kako treba da u sebi njeguje i 
razvija sposobnosti,. , koje ,,, 

»Izvrsno!« pohvalim je jednog jutra kod posla, 
pa dometnem nešto umjerenije, vidjevši, kako joj 
se lice zažarilo od radosti: »Veoma dobro! U za¬ 
vodu sigurno morate same praviti krevete?« 

Odgovori mi, da moraju, i da se svako jutro na¬ 
tječu po sobama, koja će prije i bolje načiniti svoj 
krevet. Ja uhvatim priliku i počnem: 

»Gledaj, dijete moje; čitanje je dobra stvar, i 
ja sam ti uvijek preporučivao i danas ti preporu¬ 
čujem, da čitaš; samo treba knjige birati i znati ih 
čitati, jer je inače svaka knjiga — pogibao. No uz 
umne sposobnosti djevojke treba ,,, zarana ,,, da 
nastoje i oko ,,, onih drugih sposobnosti, koje ,,, 
Sa »koje« nije se rečenica dala lijepo dovršiti, 
zato se ja popravim: 

» .,, onih drugih sposobnosti, s kojima ,,.« 

No misao nije ni ovako htjela naprijed, dok ju 
nije gurnula Serafina sama, 

»S kojima se prave kreveti«, reče ona jedno¬ 
stavno, i rekla je doista veoma dobro, 

»S kojima se prave kreveti«, ponovim ja, »a to 
su one iste, po kojima žene postaju kućevne, to 
jest dobre kćeri, dobre žene i dobre majke obitelji, 
»Tatice«, poviče Serafina u valu lirike, koja joj 
je diktovala i njezine listove, »tatice, treba da 
ostanem s tobom, da pravim krevete i redim kuću. 
Mjesto da ideš u gostionicu, ručat ćemo zajedno 
ovdje ,,, upravo ovdje ,,, Ana će Marija kuhati, 
a ja ću joj pomagati, U zavodu sam naučila, da pr¬ 
žim jaja u tavi: ovdje ću naučiti ostalo,« 

Za nagradu poljubim svoju kćerku u čelo; no 
ona ponovi nestrpljivo: 

»Hoćeš li?« 

»Još nije vrijeme«, odgovorim ja, »Imaš istom 
dvanaest godina,« 

»I pol, ,,« 

»Treba da svršiš barem višu školu; no kad po- 
odrasteš, obećajem ti, da ti ne ću uskratiti ovo 
veselje, pa ćeš zauzeti mjesto svoje uboge majke,,,« 


Ma što mi je samo padalo na pamet, da budim 
mrtve? 

Serafini navreše suze kao kiša. 

Kad je Serafina otišla i ja opet ostao sam u 
svojim sobama, rekoh sam sebi, da je ovaj pokus 
prošao bolje, nego što sam se s pravom mogao 
nadati i da u ideji Serafininoj — da prije vremena 
ostavi zavod i bude mojom kućanicom — imade 
i štošta dobra. Pače toliko dobra, da sam o toj ideji 
počeo ozbiljno razmišljati. Vidio sam jasno, da tro¬ 
šim preko potrebe; za mene sama bila je moja 
kuća prevelika, a na gariponsku sobicu ne bih se 
više mogao priučiti; na pristojbu za zavod, makar 
je bila i polovična, odlazila je čitava plaća profe¬ 
sora filozofije; a da ja pojedem ostalo, za to doista 
nisam trebao velikog apetita; pa ako je taj moj 
apetit uza sve to bio jak, a uvijek zadovoljen, imao 
sam to da zahvalim svojoj dragoj pokojnici, koja 
mi je ostavila na doživotno uživanje kamate i do¬ 
hodak svoje male očevine. 

Moja će kći sigurno biti sasvim nalik na svoju 
majku; budno će na sve paziti, bit će mi sklona i 
brižljiva za mene, pogađat će pomalo moje želje 
unaprijed, kao njezina pokojna majka. Trošit ćemo 
manje, a bit će bolje njoj i meni — ali u prvom 
redu njoj. Taj san stao je da me zaokuplja po čitav 
dan, ne izlazeći mi uopće iz glave; svakog jutra, 
kad bi dolazila u kuću Ana Marija, činilo mi se, 
da vidim debelu ženu pod komandom male djevoj¬ 
čice i ne znam zašto, ta mi se slika silno sviđala; 
bila je, istina, slika tek nabačena u glavnim pote¬ 
zima, no obećala je, da će biti umjetninom prvoga 
reda. Zar se ovako ne događa velikim umjetnicima? 

Napast je bila velika i dugo je trajala, jer je stvar 
trebalo gledati sa svih strana i počekati, da dođe 
barem svršetak školske godine, prije nego što sam 
svojoj kćeri mogao da pružim ovu veliku sreću. 
Jednoga dana, upravo kad sam htio, da pripalim 
samovar, opazim, da u njemu nema žeste; u ku¬ 
hinji je također nije bilo. Toga dana stvorio sam 
konačnu odluku, 

»Serafina«, govorio sam sam sebi, »Serafina će 
proboraviti praznike s tatom, ali ne će ništa znati 
o sreći, koja je čeka. Ako bude igrala domaćicu 
s izvjesnom pristalošću, a u to ne sumnjam, ako ti 
kod svagdanjeg ispitivanja (kojega ona ne će ni 
primijetiti) dokaže, da znade barem ono, što dje¬ 
vojke ne smiju ne znati, onda mi obećaj, da je više 
ne ćeš slati u zavod,« 

Obećao sam, (Nastavit će se,) 

ANTE STARČEVIĆ: SELSKI PROROK. 

Ove godine, kada se navršila 100-godišnjica rođenja dra. 
Ante Starčevića, smatram zgodnim da hrvatskoj javnosti 
priopćim Starčevićevu dramu »Selski prorok«, koja 
je danas u originalnom rukopisu moje vlasništvo. 

Poznato je našoj javnosti, da je dr. Ante Starčević u 
svojoj mladosti bio Ilirac, te je u »Danici«, »Zori Dalma¬ 
tinskoj« i u novosadskoj »Bačkoj Vili« pjevao pjesme lir¬ 
skog i epskog sadržaja. Pseudonim mu je bio A. V. Ra- 
stevčić. Starčević se bavio i florkloristikom, te je u »Da¬ 
nici« izišiao i njegov članak »Nešto o ptmih običajih u Li¬ 
ci«, — Za doba apsolutizma, kada su se vođe ilirskog po¬ 
kreta, što silom što milom, bili povukli iz narodne borbe, 
postaje Ante Starčević aktivniji, ali još uvijek samo kao 
književnik. Piše filozofske članke, uspjele kozerije, puto¬ 
pisne humoreske, književne kritike i vodi žučljivu filo¬ 
lošku polemiku kao feljtonist »Narodnih Novina« protiv 
zaključka t, z, bečke koferencije, koja se održala 28, III. 
1850, Ogorčeno se obara na Vukovu »Govedarštinu« (fo- 
netički pravopis) i na »blejanje« (ijekavštinu). Starčević je 
bio za strogu etimologiju i za ekavštinu. Ostao je do smrti 
»ahavac«. Ironija sudbine htjede, da su Hrvati, kojima je 
bio kasnije vođa Ante Starčević, prihvatili Vukov pravo¬ 
pis i ijekavštinu, dok su Srbi prihvatili Starčevićevu ekav- 
štinul 

Starčević je već prvih godina absolutizma bio vrlo agi¬ 
lan član odbora »Matice Hrvatske«, pa je neko vrijeme 
vršio i tajničke poslove u »Matici«, Usto je marljivo sara- 
đivao u »Nevenu« prevodeći Anakreonta i pišući u felj¬ 
tonu satire o Zagrepkinjama. Neko je vrijeme bio i ured¬ 
nikom »Nevena«. 

Kako se i za doba apsolutizma poticanjem bana Jela- 
čića radilo oko razvitka narodnoga kazališta, počeo se ta¬ 
da i Ante Starčević baviti dramom. Prva mu je drama bila 
»Pori n«, ali njome nije uspio kod natjecanja g. 1850. — 
Drugu je dramu pod naslovom »Selski prorok« u 3 
čina napisao 3.—16. svibnja g, 1852. Ta se drama skraćeno 
spominje tek po imenu »Prorok« ali niti se dosada pri¬ 
kazivala niti je bila štampana. Po imenu zna se, da je Star¬ 
čević napisao još dramu »L j u b o m i r« iz pučkog života. 
Od svih tih drama jedino se u rukopisu sačuvao »Selski 
prorok«, a za druge znamo samo po naslovu. 

Dr, Drechsler u svojoj studiji o dru. Anti Starčeviću, 
kao književniku (Hrvatsko Kolo«, knjiga VH.) drži, da je 
sačuvani rukopis »Selskog proroka« samo koncept drame. 
Zastalno dr. Drechsler nije tog rukopisa imao u rukama, 
a niti ga je pročitao, kada je to mogao ustvrditi. 

Rukopis »Selskog proroka«, koji sam ja dobio na dar 
od g. prof. K, Šegvića, i po kojem u ovome broju »Vijenca« 
donosim I, čin, već na prvi pogled pokazuje, da nije kon¬ 
cept nego izrađena i u čisto prepisana drama na debelom 
finom papiru, a zatim su joj arci ušiveni. Očito, da je baš 
taj rukopis bio određen za natjecanje i da ga je Praus 


imao u rukama, kada ga je ocjenjivao. U svome izvješću 
Praus o toj Starčevićevoj drami, koju on skraćeno zove 
»Prorok« piše — kako dr. Drechsler citira — ovo: »Iz¬ 
među tri igrokaza, što su se za nagradu natjecala, najbolji 
je onaj, kojemu je naslov »Prorok«. U njemu se naravi 
shodno i vjerno, jezikom čistim i vrlo ispravnim, slika do¬ 
maći život prostoag naroda u gornjoj Krajini...« »Prorok« 
ipak nije bio nagrađen, jer je bio stigao nakon propisanog 
roka i jer pisac nije čuvao anonimnost i napokon jer je 
ustegao rukopis. 

Doduše Starčevićev »Selski prorok« nema osobite dra¬ 
matske radnje, nema u njemu ni poezije, ali je zato u toj 
drami krajiški obiteljski život prikazan živo i vjerno. Pisac 
se pokazuje vrlo dobrim poznavačemi seljačkog života, a 
drama mu nije ni bez folklorističke vrijednosti. Starčević 
je osobito zaslužan za razvitak hrvatske drame radi toga, 
što je on za svoje drame prvi počeo uzimati građu iz se¬ 
ljačkog života, pak je prema tome bio preteča Josipu Freu- 
denreichu. 

Toliko ukratko prigodom štampanja »Selskog proroka« 
u »Vijencu«. 

Priopćujući »Selskog proroka« zadržao sam isti pravo¬ 
pis, narječje i interpunkcije, kako su u rukopisu, jer nije- 
sam htio kvariti milu starinu. Drama će biti i posebno od¬ 
štampana. Prof. Lj. Maštrović. 

MILIVOJ UZELAC. 

U najmlađoj generaciji hrvatskih slikara, koji se okupiše 
u Zagrebu, zauzimlje zasad Uzelac — po svojim tvorevi¬ 
nama —• dominantni položaj. Među svojim drugovima, koji 
su manje više svi dulje ili kraće vrijeme bili u Zagrebačkoj 
umjetničkoj školi, pokazao je on u svojim dojakošnjim 
radovima najviše samonikle tvorne snage. U svojem višeput 
robustnom načinu prikazivanja odaje on živu fantaziju, ši 
roku koncepciju i tehničku smjelost, koja najjasnije po¬ 
kazuje, kakove je sve duševne borbe Uzelac u svojoj nu- 
trinji proživljavao, U tim se borbama, koje je katkad iza¬ 
zivala i njegova fizička snaga, fantazija njegova priklanjala 
sad impresionizmu, sad ekspresionizmu i kubizmu. Njegove 
prve radnje najočitije dokazuju, koliko je u njega gotovo 
prebujne — stvaralačke snage! U novije vrijeme ta se bor¬ 
ba u njemu smiruje i on se u nutrinji svojoj staložuje, sta¬ 
vljajući fantaziju u iskristalizovane forme. Tu evoluciju 
osjeća on i sam u sebi, jer se sprema da pođe u Pariz, zna¬ 
jući, da će boravak u središtu svjetskog umjetničkog života 
biti ovajput za njegov daljnji umjetnički razvoj od velikog 
utjecaja. 

U svojim najnovijim kompozicijama napušta Uzelac mla¬ 
denačke zastranosti pa se vraća određenim formama, na¬ 
stojeći da djeluje njihovom plastikom. Iako se u svojim sli¬ 
kama vrlo rado kreće u sferama vizijonarnog prikazivanja, 

ne odalečuje se od uzoraka, koje mu priroda pruža. Sva¬ 
kako po Uzelčevim snažnim radovima, kojima je do sada 
u raznim izložbama istupao, vidimo, da će se u njemu u 
skoroj budućnosti razviti jaka umjetnička individualnost. 
Sujete svojim radovima uzimlje iz svagdanjeg života; on 
voli slikati ljude, konje, voće, vodu, kokote, cirkuske ja¬ 
hače, skakače. Hrvače i boksače. Osobitu pažnju posvećuje 
portretima, u kojima umije ne samo karakteristiku uhva¬ 
titi nego znade i svoje portrete po individualnosti njihovoj 
u ukusni milieu postaviti. Specijalno nekim od tih portreta 
svratio je na sebe opću pažnju (portret gospođe S., portret 
švedske spisateljice B.) Od najnovijih njegovih portreta vrlo 
su uspjeli portret njegove supruge (u našoj reprodukciji), 
koji je bio izložio u ovogodišnjem »Proljetnom Salonu« (ku¬ 
pljen za zagrebačku modernu galeriju), zatim portret Maloga 
Srđice (u reprodukciji, sinčić prof. K.), u kojem je mališa 
okružio vizijama, koje njegovu djetinju dušu uzbuđuju 
(željeznica, parobrod, automobili, aeroplani, amerikanski 
jahači itd.), pa portret gđe N. u vrlo zgodnome arange- 
mentu (u reprodukciji), u kome je dokazao, da ima u njega 
sposobnosti znati portret u ukusnu i slikovitu okolinu po¬ 
staviti. 

I svojim autoportretima pokazao je svoje eminentne 
sposobnosti za portretiranje. Od njegovih kompozicija ističu 
se: »Venera iz predgrađa«, »U atelieru«, »Erotički portret«, 
»Berba«, Sad radi na dvjema velikim kompozicijama »Rad« 
i »Ljepota«, koje će resiti jedan privatni salon. 

Okušao je svoju snagu i u pejsažu (Vltava, Tvornice kraj 
Pariza, Most), Vrlo se rado bavi crtanjem (ugljenom, olov¬ 
kom i perom), među kojima ima aktova, portreta, cirkuskih 
jahača i jahačica. I kao ilustrator Uzelac je pokazao, što 
može i umije (ilustracije noveli Krležinoj: Mlađa misa Aloj¬ 
za Tičeka, zatim brojni naslovni listovi, pa svagdanje ilu¬ 
stracije u novinama). 

Uzelac je rodom iz Mostara. Nižu realku je svršio u Ba¬ 
njaluci. Poslije smrti očeve s majkom došao u Zagreb, gdje 
je na realnoj gimnaziji bio kratko vrijeme, radeći istodobno 
u atelieru Krizmanovu. Volja da se posveti sasvijem sli¬ 
karstvu izvukla ga je iz srednje škole u Zagreb, umjetničku 
školu, gdje je proboravio godinu dana, a zatim se uputio u 
Pariz, odakle se konačno vratio u Zagreb. Sada se spre¬ 
ma ponovno u Pariz sa željom da proširi svoje znanje, usa¬ 
vrši svoju tehniku i istanča svoj ukus, 

Antun Jironšek. 

POSLJEDNJA KNJIGA ALFREDA JENSENA. 

Ukrajinci nastoje, da se politički oslobode, pa se 
sada brinu poglavito oko kulturnih potreba za svoj 
narod i svoju mladu inteligenciju, koja se nalazila na nau-- 
kama po Beču i Pragu. Neki su mislili, da će ukrajinski sepa¬ 
ratizam ukloniti boljševičku pogibao od Evrope, no uzalud, 
jer je boljševizam zahvatio jednako i cijelu Ukrajinu, te se 
Kijev ne može osloboditi od Moskve, makar da i Ukrajinci 
silno mrze ruski despotizam, knutu, censuru i deportaciju 
u Sibiriju, U Galiciji nemaju još Malorusi svojih prava, pa 
ne će biti mira dotle, dok ne dobiju svoju autonomiju i u 
okviru poljske države. Poljaci su dobili za 25 godina upravu 
istočne Galicije, te će se naravno pobrinuti, da je što više, 
napose pak grad Lavov poloniziraju. Da li će u tome uspjeti, 
ovisit će o što bržem razvoju samostalne buduće ukrajinske 
države. 

Nova Poljska nastala je tako, da je Europa prvom 
prilikom oprala svoju ljagu političke nepravde ,te postavila 


novu i moćnu državu kao obranu protiv boljševističkoj na¬ 
pasti sa istoka. No Poljska još nije ni politički ni ekonomski 
dosta jaka, da ispuni tu svoju buduću civilizatornu zadaću. 
U Švedskoj su se već od god. 1803, stali svi zanimati za teški 
položaj tadanjih nesretnih Poljaka, te su prvi pisci i pjesnici 
švedski nastojali, da što simpatičnije prikažu Poljake i nji¬ 
hovu žalosnu sudbinu kod švedskog naroda. To se na¬ 
stavljalo i dalje, jer se i u Švedskoj nastanilo nekoliko 
poljskih emigranata, koji su podržavali u švedskom narodu 
simpatije za Poljsku sve do prevrata. I u drugim zemljama 
se malo zanimalo za Poljsku, Dok se. u Srbiji i Bugarskoj 
nije skoro ništa bavilo poljskim pitanjem. Hrvati su poka¬ 
zivali bar znatni literarni interes za Poljsku. Krakov je bio i 
ostao poljski, a u Poznanju je nestalo preko noći sve, što je 
sjećalo na njemački jezik i njemačko carstvo, a u sjajnom 
kraljevskom Hohenzollernskom dvoru nalazi se sad veliko 
poljsko treće sveučilište, koje imade već preko tri tisuće slu¬ 
šača, I u Varšavi je nestalo preko noći svega, što je spomi¬ 
njalo na rusko gospodarstvo, a ćirilici i kozacima nema više 
traga. Nestalo je pače i spomenika ruskog uzurpatora Paski- 
jevića, te obeliska ruske pobjede nad poljskim ustankom. 
Poljska se vrlo pomalo oporavlja od nekadanje ruske uprave, 
koja je kroz cijelo jedno stoljeće ruski dio zemlje držala na 
nivou Augiasove štale, poglavito što se tiče pučke nastave. 
U Galiciji je u tom pogledu bolje, dok je pruska vlada nasto¬ 
jala, da i među Poljacima nestane potpuno analfabeta. Među¬ 
tim se sada već sve razvija normalnim putem osim valute, pa 
Poljaci vele: dajte nam samo nekoliko godina mira, vidjet 
ćete, kako ćemo mi u svemu napredovati! To će se osobito 
osvetiti Njemcima, koji su jednako kao i u Češkoj držali Sla¬ 
vene nekom nižom rasom od sebe. Šteta je, da se Poljaci za- 
kvačiše sa Česima poradi šleskog pitanja, namjesto da su 
kao braća dobri susjedi. Poljaci su se zato htjeli izgubivši 
sa Česima revanžirati Njemcima, što je dovelo do suvišnih 
evropejskih zapletaja i na što nemaju pravo, Jensena su za 
to proglasili germanofilom kao i Srbi bugarofilom, kad je 
zauzeo bugarsko stanovište u južnoj Maćedoniji, ali to ga 
nije smetalo, da je nastavio svojim neutralnim slavenofil- 
skim radom i dalje. Ako Nijemcima otmu Poljaci i Fancuzi 
sve ugljenokope, tada je jasno, da ni oni ne mogu svojim 
dužnostima udovoljiti. Ekspanzivna sila Poljaka imala bi se 
razviti više prema istoku nego zapadu, te bi imali riješiti 
prije ukrajinsko pitanje i svoj odnošaj prama Nijemcima i 
Litvi, da očuvaju svoje dosadanje simpatije Europe. 

Čehoslovačka je bila prva nova slavenska država 
nakon prevrata, jer se dugo već prije i temeljito bila zato 
pripravila. Česi su nacija, koja poput njemačke radi sve točno 
i logično, pravi su demokrate, a nemaju u sebi ruske lijeno¬ 
sti, poljske religiozne mističnosti ili srpskog precjenjivanja i 
prevelikog patriotizma, koji vodi do agresivnosti i šovinizma. 
Cijeli češki narod imade znatnu inteligenciju, ■ što se vidi 
najbolje odatle, da imade u Češkoj i Moravskoj samo jedan 
posto analfabeta, koji je broj sada uz kulturno zapuštene 
po Madžarima Slovake i Rusine narasao na tri posto. Opi¬ 
sujući Jensen veliku češku akciju u inozemstvu prije pre¬ 
vrata posvećuje osobitu pažnju Masaryku, a među ostalim i 
njegovu ulogu za procesa Friedjung-Nastić protiv austrijske 
diplomacije u Srbiji. Jensen je bio posljednji put u Pragu 
1920. za svesokolskog sleta, te je imao prilike da se točno 
upozna S novom državom i da posjeti svoje stare znance 
književnike i političare, koji su mu prikazali objektivno 
sadanje stanje nove države. Što se tiče njemačkog pitanja 
u Češkoj, drži Jensen, da će se isto vremenom urediti, jer 
narod češki i njemački, koji obrađuje istu zemlju, ne će ni 
da čuje za jezičnu borbu. A da se Nijemci potisnu iz nove 

republike, na to se ne da ni pomisliti, jer se je na pr, 
šačica Lužičkih Srba sačuvala u Njemačkoj sve do danas, 
makar da je slavenski otok u njemačkom moru, dok su 
češki Nijemci u savezu sa cijelim njemačkim narodom. Uz 
Čehe su se pripojili odlukom Narodnog vijeća u Turčanskom 
sv, Martinu i Slovaci, a odlukom narodne skupštine u 
Užhorodu i Malorusi, koji su kulturno i agrarno bili silno za¬ 
postavljeni pod ugarskom vladom. Dok je među Slovacima 
bilo do 70 posto analfabeta, bilo ih je među ugarskim Malo- 
rusima 85 posto. Zato su Česi odmah podigli preko 700 puč¬ 
kih škola i to jednako za Slovake, Maloruse kao i za Ma¬ 
džare i Rumunje u svojoj novoj republici, te se svi narodi 
sad lijepo kulturno razvijaju, dok je nacionalno-politička si¬ 
tuacija još dosta nejasna. Konačno pledira Jensen, da se 
Česi izmire s Nijemcima, s kojima su toliko vezani zajed¬ 
ničkim interesima i istom zapadnjačkom kulturom. 

Jugoslavija je nastala poslije rata kao davna želja 
mnogih južnih Slavena, ako je i još daleko do političkog i na¬ 
cionalnog jedinstva, koje će se ipak danas sutra realizirati. 
Velika je tu neprilika, jer su se sastale dvije kulture i tri re¬ 
ligije, A između Srba i Slovenaca je još velika razlika, jer 
imadu vrlo malo što zajedničko. Beč je mnogo uradio z.a 
kulturni razvoj i znanost među Slavenima, a da li će ga moči 
Beograd zamijeniti, i kada, to je velko pitanje. Takav ju¬ 
goslavenski muzej kao što ga ima na pr. Sarajevo,. nema 
u Beogradu, »Švabo« je u Bosni dosta toga uredio, tako 
ceste, uveo dobru administraciju, racionalno gospodarstvo i 
pučku nastavu, jednako kao i Njemačka među Poljacima. 
Piemont Balkana bio je u Srbiji, koja se poslije rata znat¬ 
no povećala na račun Bugarske i Maćedonije, a da nije 
znala asimilirati svojom politikom Hrvate i Slovence, koji 
nisu zato, da nastane nova Velika Srbija, niti zato, da su 
Hrvati i Slovenci narodi drugoga reda. Hrvati se bore pro¬ 
tiv centralizma, a za svoju autonomiju, jer su imali već 
prije svoju posebnu državu, te su i u kulturnom pogledu 
nešto napredniji od Srba, Zagreb je svojim palačama pred 
Beogradom, ako i nema kraljevskog dvora. Srpska akade¬ 
mija nauka nije još toliko izdala kao zagrebačka Jugosla¬ 
venska Akademija, a kao što imadu Srbi stare i lijepe na¬ 
rodne pjesme, tako jednako imadu i Hrvati. Makar da oba 
naroda imadu isti jezik, ipak se ne mogu lako ujediniti, jer 
jedni gravitiraju u Moskvu, a drugi u Rim. Prvi vidovdanski 
ustav, koji je stvoren pod čudnim uslovima, teško da će se 
dugo održati. Jensen spominje razmjer glasovanja i da je 
piotiv glasovao i dr. Trumbić, dok se donekle tvrdoglava 
hrvatska opozicija apstinirala. Jensen opisuje i Radića, ko¬ 
jeg je još kao studenta upoznao prije 30 godina u Pragu, 
te ga nazivlje hrvatskim pučkim tribunom, koji je nalik 
Trockome, te nema ništa zajedničko s komunizmom i smr¬ 
ću ministra Draškovića. Jensen se dotiče i crnogorskog pi¬ 
tanja, kod kojeg se vidi, kako nije Wilsonova poruka u 
Europi svuda uspjela te opisuje kralja Nikolu kao pjesnika i 
državnika kao i najnoviju sudbinu samoodređenja Crnegore, 
gdje je bilo također nešto kulture, jer je na Cetinju bila sla¬ 
venska tiskara prije nego li u Srbiji i Rusiji. Pravog mira 
između Srbije i Bugarske nije uopće bilo, kao ni između 
Francuske i Njemačke, a tome je sve krivo maćedonsko pi¬ 
tanje, koje je pravi mosaik raznih narodnosti i jezika, ko¬ 
jemu ne mogu na kraj stati ni filozofi ni diplomate. Narod¬ 
nost se tamo priznaje prema okupiranim vlastima, Jensen 
vjeruje poznavajući lijep razvoj u hrvatsko-srpskoj i bugar¬ 
skoj literaturi, da će budućnost oživotvoriti na temelju za¬ 
jedničke kulture balkansku ligu, koja će konačno ujediniti 
sve narode, Dr. Fr, B. 


DRVOREZBARSTVO I DRVOREZ. 

Drvorez je važna grana grafičke umjetnosti. Drvorez je 
prastaro iznašašće Istoka. Već unatrag nekoliko stoljeća 
ponosili su se Japanci svojim finim drvorezima, kojima se 
još i danas divimo. 

Povijest drvorezbarstva može se razdijeliti na 6 raz¬ 
doblja: 

Prvo razdoblje zaprema razdoblje od prvih početaka 
drvorezbarstva pa do njegova cvjetanja (god. 1500.—1550.). 

Drugo razdoblje, zvano srebrno doba drvorezbarstva, 
siže od god. 1550.—1600. 

Treće razdoblje (god. 1600,^—1700.) pokazuje postepeno 
propadanje starijeg načina drvorezbarstva. 

U četvrtom razdoblju (god. 1700.—1800.) diže se opet 
drvorezbrstvo, koje je u pređašnjem dosta propadalo, 

U petom razdoblju (god. 1800.—1830.) došlo je drvorez¬ 
barstvo opet u svoju negdašnju vrijednost. 

Šesto je razdoblje noviji razvitak drvorezbarstva od go¬ 
dine 1830. do danas. 

Drvorezbarska je umjetnost neosporno najstariji grafič¬ 
ki način reprodukcije (umnožavanja), čiji počeci sižu sva¬ 
kako još u ono staro doba, poznato s rezanja utištaja — 
(Stempel), Tako su Kinezi pravili već u X, vijeku drvoreze, 
pomoću kojih su onda priugotavljali neke vrsti knjiga. 

Drži se, da je početak drvorezbarstva u Njemačkoj u 
XII. stoljeću. Zaonda je bilo mnogo ljudi, koji su Se nazivali 
pismoslikari ili pismotiskari, a bavili su se slikanjem raznih 
malih, najviše svetih slika i igraćih karata. Ti slikari ili 
pismoslikari dođoše na misao drvoreza, potaknuti na to na¬ 
činom pravljenja ili rezanja utištaja. Prvobitno su pravili te 
drvoreze na negativan način, to jest, dotični crtež ili risa- 
riju izrezali bi u drvo tako, da je kod otiska bio bijeli 
lik na crnom podnožju ili polju. Neki od ovih drvorezbara 
usavršili bi se u toliko, da su risarije izrezivali u pravom 
stanju. Sve je to dakako bilo u surovoj i jednostavnoj iz¬ 
radbi. Drži se, da su to bili prvi početci općenita drvorez¬ 
barstva u Evropi, što svjedoče i nalasci starih drvoreza u 
nekim velegradovima Evrope iz XII. stoljeća. Točno je usta¬ 
novljeno, da pravi drvorezi potječu iz XV. stoljeća. Najstariji 
poznati izvorni drvorez, koji prikazuje sv. Krištofa (Kristo- 
for), nalazi se u muzeju u Niirnbergu, a potječe iz godine 
1423., dakle iz XV, stoljeća. Još se tamo nalaze neki izvorni 
drvorezi, koji prikazuju svete slike i vjerske događaje,, za 
koje se drži, da potječu iz godine 1430.—1440. Od znatnijih 
drvorezbara onoga doba bili su Lupert Rust i Martin Schon. 
Potonji bio je Riistov učenik. Drvorezi su iz onoga doba jed¬ 
nostavni sa surovim konturama bez svake sjene i plastič¬ 
nosti. 

Od znatnog je utjecaja za drvorezbarsku umjetnost u 
polovici XV. stoljeća bio Mihael Wohlgemuth, koji je kon¬ 
ture osjenčao i time drvorezbarstvu podao umjetnički iz¬ 
ražaj. Potkraj prve polovice XV. stoljeća priugotavljali su 
pomoću drvorezbarstva knjige, čiji je tekst zajedno sa sli¬ 
kama izrezan na drvu i tako štaraspan. To je ujedno prelazno 
doba, koje je dovelo do štampanja knjiga. 

Učenik Wohlgemutha bio je Albrecht Diirer (1471,— 
1528,), s kojim počinje ujedno umjetnička izvedba drvo¬ 
rezbarstva. Prvi Diirerov drvorez datira iz godine 1498. S 
Diirerom počinje tako zvano zlatno doba za drvorezbarstvo. 
Diirer nije bio samo znamenit slikar i crtač, nego je bio 
i osobiti drvorezbar svojega doba. On je začetnik mnogih 
znamenitih drvoreza. No ipak vlada mišljenje, da nije on sam 
sve rezao, nego su ga u tom pomagali njegovi ponajbolji 
učenici, a risarije potječu većim dijelom od njegove ruke. 

Drvorezbarske, slike Diirerove i njegovih učenika pokazuju 
veliku tehničku savršenost i mnogo života, pa im se još i 
danas dive umjetnici. On se prvi bavio drvorezom za dvo¬ 
bojni tisak. 

Mnogo je doprinio za usavršenje drvorezbarstva zname¬ 
niti slikar Hans Holbein mlađi rođen god. 1497. u Augs- 
burgu, umro god. 1543. u Londonu. Uz Diirera i Holbeina 
bili su još znamenitiji između njemačkih slikara Luka Kra- 
nach (1472.—1553.), Hans Burgkmair, i t. d., koji su imali 
zasluge za drvorezbarstvo. 

Nekako od godine 1600. počinje propadati starije drvo- 
re.zbarstvo. Opaža se neka jednostavnost u izradbi, gotovo 
zapuštenost ili nesavršenost, koje je imalo svoj svršetak po 
prilici do početka XVIII stoljeća. Kao uzrok tome propada¬ 
nju navodi se osobito 30-godišnji rat. Utjecala je na brzo 
propadanje drvorezbarske umjetnosti i nova umjetnost ba¬ 
kroreza, koja se u ono doba pojavila i brzo razvila do veli¬ 
kog savršenstva. 

U XVIII. stoljeću podiže se ponovo drvorezbarstvo na 
svoju pređašnju umjetničku vrijednost. Sve do godine 1753. 
služili su se umjetnici u svim zemljama, gdje se gojilo drvo¬ 
rezbarstvo, kruškovinom ili kruškovim drvetom i nožem. 
Rezalo se isključivo na vlaknastoj mlazovini, (drvo po dužini, 
Langholz), U Engleskoj se od godine 1700. drvorezbar¬ 
stvo također stalo usavršavati. Osobito je zaslužan za pre¬ 
porod drvorezbarstva bio Englez Tomo Bewick. On je usa- 
vršitelj modeme drvorezne tehnike, uzevši na mjesto vlak¬ 
naste mlazovine tvrđu i jednomjerniju strž (Hirnholz) šim- 
širovine, a pa mjesto noža gujbu (Stichel) bakropiščevu. 
Ovakovi drvorezi ne sastoje zapravo iz tamnih poteza na 
bijeloj plohi, nego iz svijetlih poteza na tamnom osnovu, 
budući da ploha drva, na kojem se radi, predstavlja bazu za 
najdublju sjenu, pa se iz ove sjene izdubljuju svijetla mje¬ 
sta. Ovo jednostavno i udobno sredstvo mogao je Bewick 
samo zato upotrebljavati, jer je rezao po svojim vlastitim 
risarijama, koje nisu bile izvedene u crtama, već su bile u 
t. ZV. »Tuschmanier« nacrtane na drvu. Preko strži rezana 
šimširovina je materijal, koji ima isto tako finu i gustu ela¬ 
stičnu teksturu, pa se dade gujbom gotovo jednako obra¬ 
đivati kao i metalna ploča. Gujba ima ravan ocjelni nož, koji 
je sprijeda koso odbrušen, tako da svršava u šiljku s dva 
oštraca, koji čine veći ili manji kut. Već prema raznoj ve¬ 
ličini ovog kuta dviju oštraca ima gujba drugo određenje 
i drugo ime. Za izvedbu tankih crta uzimaju se šiljastije, 
a za jače crte šire gujbe. Drugačije se rukovodi gujbom 
nego li nožem. Oblik drška prilagođen je ruci, koja gujbu, 
po mogućnosti plosnato smještenu, naprijed gura, a prsti 
upravljaju šiljak u pravcu rezanja. Dvorezno svojstvo gujbe 
omogućuje, da se bijeli prostori među crtama jednomjernije, 
a i lakše i brže izvedu, nego li nožem. Ako se preko pr¬ 
vog položaja crta (Strichlage) stavi drugi u šiljatom iU pra¬ 
vom kutu, nastaju tim prorezom razno uobličene točke i 
crte, koje primaju boju kod tiska i tako predstavljaju ri- 
sariju. Na taj se način mogu izvesti sve nuance od najdub¬ 
ljega crnoga u tankim prelazima do čisto bijelog i tako je 
više slikovit efekt, po čemu je ova tehnika i dobila ime 
rez s tonovima (Tonschnitt ili Weisslinienschnitt). Bewick i 
njegovi učenici sa svojim slikovitim izradbama drvoreza 
približili su se dosta bakrorezu. 

U Francuskoj je revolucijom godine 1798. i drvorez 
stradao, no u godini 1883. ponovo se podiže. Charles Tomp- 
son, učenik Bewickov, radio je mnogo na podignuću drvo¬ 
reza u Francuskoj i tako usavršavao tako zvani tonschnitt. 


U novije doba (od godine 1830. dalje) usavršen je drvo¬ 
rez kao u tehničkom tako i u umjetničkom pogledu. Mjesto 
tćiko zvanih dugih drveta (kruškovine, trešnjevine, i t. d.) 
upotrebljava se s malim izuzecima šimširova strž, koja se 
reže najsavršenijim noževima. 

Priugotavljanje drvoreza. 

Originalni drvorez je kliše iz ruku samoga um¬ 
jetnika. On ga zamisli, ureže i priredi za štampu sve vla¬ 
stitom rukom i djelovanjem. Takav primjerak predstavlja 
vrijednost originala. Moderni originalni drvorez obično je 
sredstvo, kog se umjetnik laća iz umjetničkog uzroka, a sta¬ 
rinski, naturalistički drvorez bio je jedino sredstvo za tis¬ 
kanje. Zato je originalni drvorez umjetnina. Tako stvoriše 
umjetnici to dosada obrtno pitanje umjetničkim, usavrša¬ 
vajući ga na razne načine, U današnje je odba jasno, da ori¬ 
ginalni drvorez može imati smisla samo onda, ako stupa upo- 
redo s materijalom, a nipošto proti njemu. Ali sama pro¬ 
cedura također ne odlučuje o vrijednosti drvoreza, jer ideja, 
zamisao i nacrt, moraju se prilagoditi tehnici izvedbe, pače 
moraju se njezinom karakteru pridružiti kao sredstvo, kojim 
se postižu umjetnički dojmovi. 

Ako pogledamo starije majstore drvoreza, začudit ćemo 
se tolikom broju djela, koja zadivljuju svojom savršenošću. 
Ta djela uza svu svoju brojnost bijahu monumentalna, na pr. 
kod Diirera, Holbena, Kranacha. Njihovi potezi bijahu crte 
sintetički shvaćene i velikom crtaćom vještinom riješene. 
Ta djela, na kojima su umjetnici radili mnogo dulje, no što 
se radi kod jednostavnijih skica i slika, sadržavaju jakost 
umjetnikovu, fiksiranu sa sviju mogućih strana. Možemo s 
pravom reći, da je drvorez u ovom smislu ogledalo spreme 
slikareve. 

Da se olakša posao umjetnicima, odgajahu oni vještake 
gravere, koji se tako izvještiše, da su slobodno izrezivali 
po umjetnikovu nacrtu ne praveći pogrješaka. Ovi graveri 
vještaci bili su svojom spretnošću ravni spretnosti umjet- 
nikovoj. 

Sačuvalo se dosta originalnih drvoreza i još više otisaka 
istih iz najstarijih vremena, no ipak nam je o načinu njihova 
zgotavljćinja malo što poznato. Znade se samo to, da su se 
drvorezi izrađivali na daskama iz razne vrsti drva, kao na 
jabukovini, kruškovini, trešnjevini, i t, d, dakle na mlazo¬ 
vini (drvo po dužini, Langholz), Za izrezivanje služio je nož, 
koji je bez sumnje imao poseban oblik. Sastojao se iz komada 
t, ZV. »Uhrfederstahla«, koji je na jednom kraju bio plosnato 
odbrušen, tako da je imao i šiljak i oštrac, a bio je smje¬ 
šten u drveni držak. Nož se kod rezanja vodio na taj način, 
da je drvorezac vukao pravcem prema sebi. Svaki potez, 
koji je imao ostati, morao je biti obrezan s dvije strane. To 
je bio vrlo mučan postupak, a mlazovina bila je k tomu još 
i takav materijal, koji nije dopuštao finoću u crtanju kao ni 
zbliženje pojedinih crta. Drvorezbari morali su se dakle ogra¬ 
ničiti što je više moguće na jednostavan crtež (Strichzeich- 
nung). Za izdubljivanje većih bijelih mjesta upotrebljavale 
su se kao i danas posebne, dlijetu slične sprave. 

Za drvorez upotrebljavaju se danas obično trupci od ze- 
lenikovine ili šimšira. Kod nas je šimšir samo slab grmić ili 
upravo samo bokor, a sadi se po vrtovima za ures poradi 
svoga vazda lijepo zelena lišća. U svojoj domovini. Maloj 
Aziji, naraste od njega debelo stablo. Odanle ga dovoze u 
Evropu, pošto su svako stablo isprerezali na trupce otprilike 
stopu debele. Drvo od šimšira je žuto kao zlato, vrlo čvrsto 
i gusto, a nema čvorova. 

Zgotavljanje drvoreza biva na slijedeći način; Vrlo glatko 
izblanjanai palac debela drvena ploča oliči se mješavinom 
krede, gummi arabicuma i vode, t. j, prevuče se pomoću 
mekog kista ovom bijelom bojom. To se zove podmazivanje 
(grundiranje). To imade tu svrhu, da se s jedne strane po¬ 
krije tekstura drva, koja bi kod risanja i rezanja smetala, 
a s druge strane, da se stvori zgodna osnova za risanje 1 
rezanje. Na tako priređeno drvo prenese se predložak ili 
umjetnikova risarija, nacrt, koji je umjetnik nacrtao na pa¬ 
piru i koji se ima reproducirati. Drvorezac se služi ili zr¬ 
calom i mekom olovkom ili papirom za precrtkavanje (Paus- 
papier). Nacrt na ploči mora biti obratan nego je u prirodi. 
Dijelovi nacrta, to jest oni dijelovi, koji će ostati netaknuti, 
izvuku se kistom ili perom crnom bojom. Sad počinje re¬ 
zanje. Što je na daščici bijelo, otpada, crno ostaje. Ši¬ 
ljastim nožićem obrežu se konture plohe nacrta, pa se onda 
dupkom izdubu bijeli prostori do neke stanovite dubljine 
tako, da nacrt na dasci ostane odskočen, plastičan, u neku 
ruku kao relief. Tada se daska namaže bojom i tiska. Pla¬ 
stični sloj daske funkcionira, dok su udubljeni prostori pa¬ 
sivni, jer do njih ne dopire ni boja ni papir. I ako proces 
rezanja izgleda jednostavan, ipak je veoma delikatan i te¬ 
žak: drvo je tvrdo i krhko, te je potrebita velika vještina, 
pažnja i strpljivost pri baratanju oruđem. 

Drvorez u više boja je mnogo kompliciraniji. Sva¬ 
ka boja ima svoju ploču, a na svakoj ploči mora biti nacrt 
precizno izduben. Postupak je pri rezanju takav, da je na 
jednoj ploči na pr. stanoviti prostor uduben, a na drugoj je 
uzvisit i to radi efekta boja. 

Novo razdoblje drvorezbarstva stoji pod utjecajem foto¬ 
grafije i reprodukcije slika. Umjesto izravnog risanja na 
drvo, prenosi se sHka na drvo pomoću fotografije. Prenese 
li se predložak na drvo pomoću fotografije, onda se govori 
o fotoksilografiji. Da se fotografička kopija zgotovi 
na drvu, ima se to isto drvo prevući tvarju, koja je za svi¬ 
jetlo osjetljiva (ponajviše srebrne soli), a onda se ovaj sloj 
pod fotografskom, negativnom matricom osvjetljuje. Kod 
toga ima se paziti, da sloj bude vrlo tanak i da se ne lupi. 
Isto tako ima se i drvo čuvati od vlage, kako se ne bi sa- 
vinulo. 

Sastoji li risarija iz poteza ili položaja poteza, koji imadu 
vrlo točno biti preneseni na drvo i u rezu izvedeni, onda 
se govori o faksimile drvorezu, Drvorezac ima kod 
toga samo tu zadaću, da izreže poteze točno po risariji na 
drvu. Dakako da je za to potrebna manja vještina u risa- 
nju, nego li kod gore spomenutog »Tonschnitt-a«. Kada je 
naprotiv predložak izveden u t. zv, zatvorenim tonovima, 
kao kod risarija kistom, fotografija izvedenih po slici ili na¬ 
ravi, to ima drvorezac tešku zadaću, da sve polutonove, 
koje drvorez ne može dati neposredno, prenese u odgovara¬ 
jući sistem ravnih ili valovitih poteza ili točka, K tome je 
potreban veći stepen umjetničke nadarenosti, budući da 
je upravo u načinu vođenja poteza uvjetovan cijeli efekt 
drvoreza u obliku i u tonu, U tom pogledu razlikujemo 
danas više škola, kao primjerice amerikansku, englesku, 
njemačku', od kojih svaka ima znamenite umjetnike svjet¬ 
skoga glasa. 

Gdje se radi o zgotavljanju matematički točnih crta ili 
okruga, kao na primjer kod valjkastih ploha, i t. d. uzima 
drvorezac u tu svrhu građene sprave. 

Da se ploče sačuvaju neozleđene, lako se umnoži origi¬ 
nal i to stereotipijom, kliširanjem ili galvanoplastikom. Obič¬ 
no se i ne štampa izvoran znamenitiji drvorez, koji imade 
vrijednost kao i svaka izvorna slika, nego samo odlijevak 
(kliše) ili galvanoplastička kopija, a izvorni drvorez se čuva. 


da se uzmogne nova kopija nabaviti, ako bi se prva oštetila. 
Da se pak upotrijebi za štampanje sam izvornik, ovaj bi se 
morao iznova rezati, kad bi se oštetio. Originalni drvorez 
umnaža se, ako se povrh njega ulije sadra, pa dobije kalup, 
u koji se onda ulije metal tiskovnih slova ili se galvanskim 
putem načini iz mjedi original, koji je potpuno identičan 
originalnoj daski. 

Otisak drvoreza naruku ima prednost od otis¬ 
ka strojem. On je nježniji, umjetničkiji, pogotovo u razdiobi 
tonova i boja, koje možemo mijenjati prema volji i ukusu na 
jednom te istom otisku, što kod stroja nije moguće. Na taj 
se način dobije više različitih otisaka od jednog drvoreza. 
Otisci na ruku prave se obično na svilenom japan¬ 
skom papiru. Ovaj se najprvo ovlaži, zatim položi na 
dasku, koja je već prevučena vodenim bojama, pa se onda 
tare odozgora kakovim valjkom ili se preša, 

U najnovije odba služe se mjesto drva linoleumom, koji 
je donekle praktičniji od drva, ali ipak zaostaje za plemen- 
štinom drvene daske. 

Po domaćim i stranim autorima priredio: Stjepan Janzon, 

SALVATORE FARINA I NJEGOV »GOSPODIN JA«, 

»Signor lo« — »Gospođin Ja« naslov je romana, koji je 
u svoje vrijeme pronio Evropom glas talijanskom piscu S. 
Farini iz Milana. 

»Ja« i samo »ja« danas je na svačijim ustima, ili još više 
nego u ustima, — »ja« se nalazi upisano u svačijem srcu. 
Valjda nikada nije ljudski egoizam bio tako jako i tako ne¬ 
uvijeno izražen kao u naše dane. Od egoizma pojedinca 
prelazi se na glorifikaciju egoizma cijelih naroda, pa vlade 
javno i bez stida najavljuju politiku krajnjeg egoizma, ko¬ 
jega — da ironija valjda bude još veća — proglašuju »sve¬ 
tim«! Sigurno je oštar sarkazam sudbine, da je baš pisac iz 
naroda, koji je inaugurirao takovu politiku »svetog egoizma« 
razotkrio u djelu, pisanom od početka do kraja finom iro¬ 
nijom, svu mizeriju i sitničavo ništavilo života čovjeka, koji 
je o sebi tvrdo uvjeren, da je najveći altruista na svijetu, 
dok onamo ogorčava život svakome, s kim samo dođe u 
doticaj. U profesoru Marcantoniju svaki će čitatelj naći 
sliku čovjeka, što ga dnevno susreće — a ako malo dublje 
zaroni u sebe i iskreno prizna sam sebi istinu u lice; naći 
će i u sebi koji taj potez zajednički s dobrim profesorom, 
Ponuka li ga čitanje ovog romana, da te poteze što prije 
izbriše, nije pisan uzalud ni roman ni njegov prijevod. 

Salvatore Farina napisao je veoma mnogo romana i pri¬ 
povijesti, posebnim svojim stilom, koji se približava stilu 
našega Šenoe; jednostavan je i u svojoj jednostavnosti tako 
govori srcu, kako će to rijetko moći konglomerati riječi i 
fraza bez smisla, što ih produciraju neki »moderni« i »naj¬ 
moderniji« pisci, članovi raznih »—izama«. 

U Farine nema Manzonijeve romantike, on je šušti rea¬ 
lista, ali u pravom smislu riječi, a ne poput onih bezbrojnih 
»realista« francuskoga i novijeg talijanskoga kova, koji efek¬ 
tima, što graniče na otvorenu pornografiju, nastoje da osi¬ 
guraju što veću prođu svojim djelima. Farina ne preza niti 
pred crtanjem dirljivih momenata i dobrih strana ljudskog 
srca, ali uvijek tako, da mu se ne može prigovoriti, da je 
naivan ili da zalazi u mamru gospođe v. Eschtrutt ili 
Courths Mahler, I ako dosta kasno, Farinina djela prokr- 
čila su si put i osigurala krug čitalaca poput Amicisova 
»Srca«, jer Farina govori iz srca i duše, a takove riječi uvijek 
nalaze put u druga srca i druge duše. 

Gotovo sva veća djela Farinina prevedena su na strane 
jezike, neka čak i na japanski, a većina na engleski, fran- 

cuski, švedski, španjolski i ruski jezik. »Tesoro di Donnina« 
preveden je u Obzoru 1875, 

1907. godine proslavila je čitava Italija 50-godišnjicu Sal- 
vatore Farine, a bezbroj brzojavnih čestitaka iž svih strana 
Evrope, među njima i jedna kraljevske obitelji talijanske 
dao mu je obilnu zadovoljštinu za pedesetgodišnju borbu. 

Z. T. 

I t VATROSLAV JAGIĆ, | ' 

I opet jedan od naših najodličnijih, najustrajnijih i naj¬ 
plodnijih radenika na polju slavistike preselio se u vječnost 
5. o, mj. u Beču u dubokoj starosti. Rođen u Varaždinu 
1838, gođ. pokojni je Vatroslav Jagić prve svoje studije svr¬ 
šio u domovini i onda nastavio u tuđini. Već je u ranim 
godinama zavolio svom dušom svoju struku, proučavao 
kroz sav svoj život neumorno i ustrajno jezik, život, histo¬ 
riju i običaje svih Slavena, napose pak Hrvata, i objelo¬ 
danio u svom »Arhivu« i u ostalim časopisima i djelima 
mnogobrojne studije i kritičke članke o slavistici uopće. 
Mi Hrvati moramo osobito biti zahvalni slavnom pokojniku, 
jer je naše ime razglasio širom svijeta i upoznao nas tako 
s kulturnim narodima, te nam kao profesor i učitelj uzgo¬ 
jio lijep podmladak na polju slavistike. Mrtvo tijelo njegovo 
preneseno je u njegov rođeni grad. 

U narednom broju »Vijenca« osvrnut ćemo se opširnije 
na njegov znanstveni rad, a sada ističemo da će ime Va- 
troslava Jagića ostati neizbrisivo u historiji kulturnog raz¬ 
voja hrvatskoga naroda. 

Slava mu! Stj. L 

BILJEŠKE IZ KNJIŽEVNOSTI. 

Filipova ljubakanja« — (Leš amours de Philip pe) 
roman Octava Feuiilleta — preveo iz fran¬ 
cuskog originala M. D,, Zagreb, 1923, ■— U ovoj 
eri moralne reakcije ostaju u pozadini i u francuskoj lite¬ 
raturi razni pisci, koji su pod konac XIX, vijeka bili uzdigli 
toliku prašinu kao n. pr, Emil Zola, Catul Mendes i dr., 
a iskrsavaju ponovo pisci sa zdravom etičkom tendencijom 
a la Bourget Fogazzaro i eto sada i Octave Feuillet, koji je 
svojim odličnim romanima »Dnevnik jedne žene«, »Pokaj- 
nica«, »Jadna Alyeta« a osobio pak svojim vrlo popularnim 
djelom »Roman siromašnoga mladića« poznat i našoj čita¬ 
lačkoj publici, 

Feuilletov roman :FiUpova ljubakanja« u prijevodu g. 
M. D. nosi na sebi sve odlike njegova glatkog i osvajalačkog 
stila. Kratka je to pripovijest, ali puna istina, draži i svje¬ 
žine, koja na prvi mah osvaja čitača tako, da ne napušta 
knjigu, dok je na dušak ne pročita, I nakon čitanja ostaje 
mu u duši neko slatko čuvstvo utjehe i moralnog zadovolj¬ 
stva, koje blago i mimo djeluje. Preporučamo osobito žen¬ 
skom svijetu to djelo, koje u prijevodu g. M. D. nosi na 
sebi sve odlike originala, uvjereni, da će u njemu naći zdrave 
pouke i duševne naslade. Cijena je knjizi 15 D. a dobiva se 
u svim knjižarama. — I — 

Najnovija izdanja društva »Vid« (Zagreb, Poligrafija 1923.1. 
Ima omašnih knjiga punih fraza i riječi bez prave sadržine, 
a ima i takovih, koje su opsegom malene, a često puta pune 
zdravih pobuda i dubokih misli. Među ta posljednja iđu i 
najnovija izdanja društva »Vid« u Zagrebu. 

Mnogi važni problemi psihološke i socijološke prirode, 
kojima se odavno bavi kulturni svijet, bili su kod nas 


do nedavna nepoznati široj publici, te su se njima nuz- 
gredno bavili samo vrlo rijetki 'intelektualci crpeći ideje i 
pobude iz stranih literatura. Prije rata kretala se gotovo 
čitava naša književnost u nekom čudnom krugu, bez šireg 
vidika i dubljeg pogleda na razna vrlo važna pitanja, koja su 
ipak neminovno kucala na našim vratim, — ali nije onda bilo 
nikoga, da im prokrči puteve i do naše šire publike. Tek 
onda, kad je rat svojom golemom elementarnom snagon; 
srušo sve pregrade, koje su stajale na putu općem napretku 
čovječanstva, počele su i kod nas prodirati nove ideje i jav¬ 
ljati se jači- interes za promicanje raznih kulturnih, eko-^ 
nomskih i religijoznih problema. 

Prva knjiga poznatog našeg publiciste. M. Marjanovića s 
napisom: »Četiri evanđelja religije relativnoga« u glavnom 
nam objašnjuju tezu »kako nas religija relativnoga vodi ši¬ 
rom otvorenih očiju i s-vih sjetila po svemu svijetu, raspalju¬ 
je našu radoznalost, i mi se opijamo svijetlom đoznahja i 
viđenja. Uživamo u potrazi nepoznatog i novog roneći u 
dubine života«. Nadalje auktor razlaže, kako je to »putokaz, 
koji danas upravlja našom voljom vodeći je k dobru, i ključ, 
koji otvara srce Velike Ljubavi«. 

U knjizi je još nekoliko refleksivnih pjesama dubokog fi¬ 
lozofskog sadržaja. 

Nije manje zanimljiva ni druga knjiga istoga pisca »Okulti¬ 
zam i esoterija«. To su naime ona javna predavanja, koja je 
g. Marjanović održao u Zagrebu koncem ožujka 1921, god. 
U toj nam studiji auktor prikazuje esoteriju i okultizam 
uopće s historijatom i prikazom savremenih struja i po¬ 
kreta i s pregledom o tajnim udruženjima i njihovim inspi- 
ratorima. Kako je to tema za nas nova ii još gotovo nikako 
neobrađena, knjiga se čita sa zanimanjem, jer nam razotkri¬ 
va mnoge još neispitane psihičke pojave uvodeći nas poste¬ 
peno u skrovite misterije duha. Osobito su interesantna po¬ 
glavlja, koja govore o »Mehanizmu ili inteligenciji«, »0 evo¬ 
luciji duha i o nadljudskim bićima«, »Okultna hijerarkija 
svijeta« itd. 

Ostale knjižice sadržavaju neke sasvim nove ideje i po¬ 
glede na »Temelje morala i na bratstvo religije« od Annue 
Bessant, na »Vrhovnu inteligenciju« u prevodu od J. A. Fle- 
minga, člana engleske akademije nauka«, i lia »Ostvarenje 
ljepote i probleme zla« od velikog indijskog pjesnika Ra- 
bindranatha Tagore. 

J. A. Fleming u svojoj studiji »0 vrhovnoj inteligenciji u 
prirodi i iznad prirode« razlaže, kako postoji najviše Biće u 
prirodi i iznad prirode, te da se ovaj lijepi svijet nije razvio 
sam od sebe i proizašao sam po sebi jedino uplivom fizičkih 
sila, koje nemaju veze s duhom i razumom. 

U nizu najnovijih izdanja društva »Vid« svakako je naj- 
zanimivija studija Rabindranatha Tagore »Ostvarenje ljepote 
i problem zla«. Tu knjižicu treba u cjelini pročitati, ako že¬ 
limo osjetiti svu ljepotu i dubljinu misli, koje sadržaje. 

Kako se dakle vidi, te su knjižice pune sadržine, te ih i 
sama imena pisaca preporučuju, no pored svega toga tre¬ 
balo bi ih ponešto u drugom izdanju modernizirati u pogledu 
jezika i stila. Stj. Iljić. 


NAŠIM PRETPLATNICIMA. Najuljudnije molimo sve 
naše cij. pretplatnike, da nam pretplatu za list redovito 
šalju, jer je samo tako moguće osigurati točno izlaženje 
lista. Naše dužnike pak molimo, da nam dug odmah pod¬ 
mire, JER NIJE NI PRAVO NI POŠTENO LIST PRIMATI, 
A NE PLAĆATI GA. 


Izdavači i vlasnici; Dragutin Nemet i drugovi. 


Tisak »Tipografije« d. d, Zagreb. 


„GOEIJB** 

TVORNICA CIGARCTNOG PAPIRA I TIIUAKA 0. D., 

2/EOReii. miAKSiraiRSKA CESTA BROJ IO. 

preporuča svoje najbolje vrste cigaretnog papira i to: 

„GOLUB", „RIZ ABADIE", „SAMUM" I „CLUB" (EXTRABIS) 




ŠEŠIRE 

KRZNO 


INDUSTRUA ŽELJEZNE ROBE D. D, 

T*latoii 7-41 

Proizvodi; svakovrsno željezno poknćtvo, peći, 
štednjake i dijelove isiik, tačke, želj. prozore, 
stube, ograde kao i razna druga željezna robo. 
Cijene vrlo umjerene, a izvedba solidna i brza. 

prodale nancfflnlje 

IGINAIZ HiiniN 

ZAOREB. ILICA 54 



ZaMilevaite €ienik 

kosmetičkih preparata za njegu i 
poljepšavanje lica, finih sapuna, 
pudera, parfuma i kremova iz; 

JlobiliOE^ 

7Iica 3« 




HUGO nCSCH, ZAGREB 

ILICA BROJ 40 

preporuča svoje bogato skladište svakovrsnog 


■naškcigB i dfežfeć rabila 

uz umjerene cijene i solidnu pudvorbu. 





















9wadsba štedionica 

C^iinc sfo&. i ^fav. izrada Xa^eBu 
OfeMnisŠka Miii€a 5 Zagreb li^ao tfudniibc uf, 

IfloSci X 2f5.000.000'- 

Prima uloške na uložne knjižice i na tekući račun. Izdaje 
čekove t kreditna pisma, te obavlja isplate na temelju akre¬ 
ditiva na sva tu- i inozemna mjesta. Kupuje i prodaje valute 
i devize. Obavlja sve burzovne naloge savjesno i kulantno. 


Zd ufdri^c JomuH dcod Zudtmb. 





»TIPOGRAFIJA« P, D. ZAGREB. 






